Тошкент Қўзғолони ҳақида — У ким, бу нима — QOMUS.INFO\nQOMUS.INFO > Т ҳарфи > ТОШКЕНТ ҚЎЗҒОЛОНИ\nТОШКЕНТ ҚЎЗҒОЛОНИ, Вабо исёни (1892.24.6) — подшо ҳукуматининг мустамлакачилик сиёсати ва миллий зулмига қарши кўтарилган қўзғолон. 1892 й. май ойида Жиззахда вабо касали тарқалган. Июнь ойида Тошкентда ҳам вабо тарқалгани маълум бўлган. Янги шаҳарда 417, Эски шаҳарда 1462 бемор аниқланган. Подшо ҳукумати маъмурлари унинг фожеали оқибатларининг олдини олиш учун шошилинч чоралар кўра бошлади: 7 июнда шаҳар маъмурияти 12 эски қабристонни ёпиб, янги 4 қабристон очилишини, шаҳардан чиқиш чекланганини эълон қилган. Лекин мустамлака маъмурияти бу тўғрида аҳоли ўртасида тушунтириш ишлари олиб бормаган, мусулмончилик одатлари, маросим қонунқоидаларини ҳисобга олмаган. Ваъда қилинган 4 та янги қабристон ўрнига фақат биттаси очилган. Вабодан ўлганларни врачнинг рухсатисиз кўммаслик буюрилди ҳамда уларни шаҳар ичидаги мозорларга дафн этиш тақиқланди. Касал бўлиб вафот этганлар қайси кийимда бўлса, ўша кийими билан чуқур қазилган қабрга қўйилиб, устидан оҳак сепиб белгилаб қўйилди. Бунинг устига ўлганларга жаноза ўқиш, яқин қариндошларнинг мозорга бориши ҳам такикланди. Марҳумларни урфодатга кўра, кўмиш ғоят мушкул юмушга айланди. Одамлар ўликни эски қабристонларга олиб бориб кўмишга мажбур бўлдилар. Полиция бундайларни топиб ҳибсга ола бошлаган. Бу сабр косаси тўлиб турган халқни қўзғолон кўтаришига туртки бўлди. Халойиқ (мингга яқин киши) эшонлардан Азизёр, Абулқосимхўжа, бозор оқсоқоли Зиёмуҳаммад ва б. таникди кишилар бошчилигида 24 июнда таёқ, кетмон, тош ва ҳ. к. билан қуролланиб шаҳар бошлиғи маҳкамасига бостириб борди. Бу ерда Тошкент ҳокими С. Р. Путинцев ва оқсоқол Муҳаммад Ёқубга қарши ҳужум қилдилар. Оқсоқол халққа дағдаға қила бошлагач, унинг бошига тошлар ёғилган. Машҳур «Тошотар воқеаси» бошланган. Оқсоқол ҳокимнинг идорасига яширинган. Халқ Путинцевдан оқсоқолни тутиб беришни талаб қилган. Путинцев тўппончасини чиқариб дағдаға қилишга ўтган. Сабр косаси тўлган халқ Путинцев ва унинг миршабларини дўппослаган, маҳкамани остинустун қилган. Шу онда Сирдарё вилояти ҳарбий губернатори Гродеков бошчилигидаги аскарлар келиши туфайли қўзғолончилар чекинишга мажбур бўлдилар. Рус аскарлар қўзғолончиларнинг орқасидан қува бошлагач, ноилож қолган оломон Анҳор сувига ўзини ташлади. Эртасига Анҳордан 80 кишининг ўлиги топилди.\nҚўзғолончиларнинг қолган қисми Эски шаҳарга қочиб борди. Жоме масжиди олдида тупланган оломон бу ерга кетма-кет етиб келган Гродеков бошчилигидаги аскарларни тошбўрон қилди. Бунга жавобан ўқ узилди ва 10 киши ҳалок бўлди, кўпчилиги яраланди. Шу равиҳда қўзғолон бостиридди. Қўзғолончиларнинг бир қисми оқсоқол Муҳаммад Ёқубнинг шаҳар ҳовлисини ва богини ёқиб юборди.\nРус маъмурияти қўзғолон қатнашчиларидан 60 кишини судга бериб, 3 кишини ўлимга ва 20 кишини турли муддатлар билан қамоқ жазосига ҳукм қилди. Қўзголон вабо тарқалиши ва унга қарши хукумат чоралари амалга оширилаётган пайтда юзага келганлиги учун тарихий манбаларда «Вабо исёни» номида юритилган.\nАслида эса у подшо ҳукуматининг мустамлакачилик ва миллий зулмига қарши қаратилган халқ ҳаракати эди. Тошкентдаги бу қўзғолон тарихда ўзбек халқининг ўз мустақиллиги ва эркинлиги учун олиб борган йирик қўзғолонларидан бири бўлиб қолган.\nАд.: Ўзбекистоннинг янги тарихи. 1китоб [Туркистон чор Россияси мустамлакачилиги даврида], Т., 2000; Каримов Ш., Шамсутдинов Р., Туркистон Русия босқини даврида, Андижон, 1995.\nNext PostТОҒАЕВ Элмурод Қаландарович


ЎзА - Самарқандликлар қаерда бадантарбия билан шуғулланади?\n– Уйимиз “Динамо” стадионига яқинлиги учун эрталаб 1,5- 2 километр пиёда юриб, шу ерга бориб бадантарбия билан шуғулланаман, – дейди Самарқанд давлат университети ўқитувчиси Мардон Болтаев. – Баҳор, ёз пайтларида Хотира майдони, Алишер Навоий номидаги марказий истироҳат боғига борамиз. Бу жойларда катта-катта дарахтлар, арчалар кўплиги учун кислород кўп деб, шу масканларда сайр қиламиз.\nЭрталаб бир соат пиёда юриб, бадантарбия қилган киши кун давомида тетик юради. Қон босими кўтарилиши, ҳолсизлик каби хасталикларга учрамайди. Кейинги пайтда эрталабки сайрга чиқувчилар кўпаяётгани қувонарли.\n– Ўтган йил биз яшайдиган Фарҳод шаҳарчасида “Обод маҳалла” дастури бўйича ҳудуддаги боғ ободонлаштирилди, йўл ёқасида пиёдалар йўлаги ташкил этилди, – дейди журналист Акрам Ҳайдаров. – Эрталаб ва кечқурун шу жойларда сайр қиламиз. Бадантарбия билан шуғулланишимиз мумкин.\n– Самарқанд автомобиль заводи яқинида “Сўғдиёна” хиёбони бор – дейди шу ҳудудда яшовчи Р.Ҳасанов. – Дарахтлари жуда катта эмас-у, лекин пиёда сайр қилиш учун қулай жой. Бир марта айлансангиз 2,5-3 километр масофа юрасиз. Ўтган йил хиёбонни ободонлаштириш, йўлакларни тартибга келтириш бошланган эди, лекин иш якунига етмай қолди-да. Ободонлаштириш ишлари тугаса, бу жой яна ҳам кўркам бўлади.\nКейинги пайтда аҳоли ўртасида соғлом турмуш тарзини тарғиб этишнинг асосий омили сифатида спортнинг оммавийлигини оширишга алоҳида эътибор қаратилмоқда. Шунинг учун ҳозирда эрта тонгда кўчада ёки хиёбонлар, боғларда югуриб кетаётган ёки сайр қилаётган, спорт билан шуғулланаётган кишиларга тез-тез кўзимиз тушади. Уларнинг сафи ҳам анча кенгайган. Аввалгидек, уч-тўрт киши эмас, ўнлаб инсонлар – ёшлар ҳам, кексалар ҳам спорт билан шуғулланаётганини кўрамиз.\n– Ўтган йилдан бошлаб ҳафтанинг шанба куни Самарқанд шаҳридаги Алишер Навоий номидаги марказий истироҳат боғида оммавий юриш ўтказиш йўлга қўйилди, – дейди Самарқанд вилояти жисмоний тарбия ва спорт бошқармаси бошлиғи Шуҳрат Рўзиев. – Бу тадбирга кенг оммани жалб қилдик. Тиббиёт ходимлари, спортчилар мунтазам қатнашади. Маҳаллалар аҳолиси ҳам келиб туради. Лекин жуда кам. Аслида, тиббиёт ходимлари ва спортчилар соғлом турмуш тарзи тарғиботчилари сифатида бу тадбирларда қатнашади. Уларнинг ёнига бошқа касб эгалари, уй бекалари, ёшлар ва кексалар ҳам кўпроқ қўшилса, деймиз. Умуман, ҳозирда биргина Самарқанд шаҳрида барча истироҳат боғларида, Университет хиёбони, Кўксарой майдони, Амир Темур мақбараси атрофидаги майдон, темирйўл вокзали хиёбони, “Динамо” стадионида, Сартепа масканидаги стадионда, Кимёгарлар шаҳарчасидаги маданият саройи атрофида, Шоирлар боғида, Ислом Каримов кўчаси ва хиёбонида пиёда сайр қилиб, бадантарбия машғулотлари билан шуғулланиш мумкин.\nҲа, дарвоқе, ўтган йил Самарқанд шаҳрида муҳим саналар ва байрамлар муносабати билан ўндан ортиқ марафон ташкил этилиб, минглаб самарқандликлар оммавий юришларда қатнашди. Ҳатто, кексалар учун 2 километр масофага марафон уюштирилди.\nПиёда юриш ёки югуриш учун боғ ва хиёбонлардан фойдаланиш мумкин. Аммо велосипедда сайр қилувчилар учун бугун нафақат Самарқанд шаҳри, балки бошқа туман ва шаҳарларда ҳам махсус йўлаклар ташкил этилмаганини қайд этиш лозим. Тўғри, кейинги йилларда Кимёгарлар ва Фарҳод шаҳарчаларида ҳудудларни ободонлаштириш ишлари жараёнида бу масалага алоҳида эътибор қаратилиб, велойўлаклар қурилди. Лекин истироҳат боғларида ҳали бу борада кўзга кўринарли иш бажарилмагани аён. Нима, хорижий мамлакатлардаги каби бизда ҳам боғ ва хиёбонларнинг бир қисмида спорт машғулотлари билан шуғулланиш учун махсус майдонча ташкил этиб бўлмайдими? Ёки оддийгина спорт ускуналари ўрнатиш шунчалик мураккабми? Балки махсус спорт хиёбонлари ташкил этилар...


Тошкентда “Россия ва Ўзбекистон ҳамкорлигининг янги тарихий босқичидаги тараққиёт ва хавфсизлик таҳдидлари” мавзусида халқаро конференция ўтказилади. – Bong.uz\njamiyat Sentabr 11, 2021 1 min read\nЎзбекистон Республикаси Президенти ҳузуридаги Стратегик ва минтақалараро тадқиқотлар институти ҳамда “Валдай” халқаро мунозара клуби ҳамкорлигида жорий йилнинг 20 сентябрида Тошкент шаҳрида “Россия ва Ўзбекистон ҳамкорлигининг янги тарихий босқичидаги тараққиёт ва хавфсизлик таҳдидлари” мавзусида халқаро конференция бўлиб ўтади.\nУшбу конференция институт ҳамда клуб ўртасида 2019 йил Самарқандда бошланган мулоқотнинг давоми бўлиб, Ўзбекистон ва Россия экспертларининг ҳамкорликдаги иккинчи тадбири ҳисобланади.\nТадбирда икки мамлакатнинг юқори мартабали вакиллари, жумладан, Ўзбекистон Республикаси Олий Мажлиси Сенати раисининг биринчи ўринбосари Содиқ Сафоев, Ўзбекистон Республикаси Олий Мажлиси Қонунчилик палатаси спикерининг биринчи ўринбосари Акмал Саидов, Ўзбекистон Республикаси Ташқи ишлар вазирининг биринчи ўринбосари Фарҳод Арзиев, Россия Федерацияси Ташқи ишлар вазири ўринбосари Андрей Руденколар қатнашишади.\nШу билан бирга, Тошкентдаги платформада икки давлатнинг етакчи мутахассислари ҳам, жумладан, Ўзбекистон томонидан – Ўзбекистон Республикаси Президентининг Афғонистон бўйича махсус вакили Исматулла Иргашев, Ўзбекистон Республикаси Президенти ҳузуридаги Стратегик ва минтақалараро тадқиқотлар институти директори Элдор Арипов, Марказий Осиё халқаро институти директори Анвар Носиров, Олий Мажлис Қонунчилик палатаси депутати Нодир Жумаев, шунингдек, Россия тарафидан – “Яндекс Go” компаниясининг корпоратив алоқалар бўйича директори Александр Висоцкий, Россия темир йўлларининг хорижий лойиҳалар ва халқаро ҳамкорлик бўлими бошлиғи Антон Козлов, “Валдай” халқаро мунозара клубини ривожлантириш ва қўллаб-қувватлаш жамғармаси бошқаруви раиси Андрей Бистрицкий, “Валдай” халқаро мунозара клубини ривожлантириш ва қўллаб-қувватлаш жамғармаси тадқиқотлари директори Фёдор Лукьянов, “Валдай” халқаро мунозара клуби дастур директори Тимофей Бордачев ва бошқаларнинг ҳам иштирокида кўзда тутилган.\nЮқори даражадаги навбатдаги мулоқот ўтказилишининг асосий сабабларидан бири, шубҳасиз, мутахассис ва экспертларнинг Ўзбекистонга бўлган катта қизиқиши билан боғлиқ. Аҳоли сони бўйича минтақада етакчи, экспортга йўналтирилган ишлаб чиқариш салоҳияти ҳамда қудратли Қуролли Кучларга эга Ўзбекистон Марказий Осиёда алоҳида ўрин тутади.\nСўнгги йилларда Ўзбекистон ва Россия ўртасидаги муносабатлар янада изчил ривожланмоқда. Сиёсий ва дипломатик алоқалар иттифоқчилик ва стратегик шерикликнинг ҳақиқий хусусиятига эга бўлди. 2020 йилги пандемия даврида савдо айланмаси 5,6 миллиард долларгача камайганига қарамай, ушбу кўрсаткич 2016 йилга нисбатан 1,5 баробар кўпдир. 2021 йилнинг биринчи ярмида товар айирбошлаш ҳажми ўтган йилнинг шу даврига нисбатан 30 фоизга ортиб, 3,7 миллиард долларни ташкил этди. Икки мамлакат ўртасидаги саноат кооперациясини ривожлантиришнинг узоқ муддатли режалари ҳам ўзаро савдо ҳажмини янада оширади.\nУшбу тамойил иқтисодий ҳамкорликдаги бошқа кўрсаткичларда ҳам намоён бўлмоқда. Охирги тўрт йилда Ўзбекистонда Россия капитали иштирокидаги корхоналар сони 915 тадан қарийб 3 мингтага етди. Ҳатто 2020 йил, пандемия даврида ҳам Россия капитали иштирокида 240 та янги корхона ишга туширилди.\nБугунги кунда 2019-2024 йилларга мўлжалланган Иқтисодий ҳамкорлик дастури, шунингдек, умумий қиймати 25 миллиард долларга тенг 800 дан ортиқ савдо-инвестициявий битим ва меморандумлар доирасида фаол ишлар амалга оширилмоқда.\nУшбу конференцияда Ўзбекистон ва Россия муносабатларининг асосини ташкил этувчи йўналишлар ва бошқа долзарб мавзуларни кўриб чиқиш режалаштирилган. “Марказий Осиёда ислоҳотлар ва тараққиёт: Россия ва Ўзбекистоннинг ёндашувлари. Икки томонлама ўзаро муносабатларнинг гуманитар жиҳатлари”, “Минтақавий хавфсизлик: ташқи ва ички омиллар”, “Марказий Евросиёдаги халқаро савдо ва интеграция” кабилар шулар жумласидандир.\nКонференциянинг очилиш, биринчи сессияси, шунингдек ёпилиш қисми оммавий ахборот воситалари ва кенг аудитория учун очиқ бўлиб, интернет орқали онлайн-трансляция қилинади.\nКонференция доирасида “Валдай” халқаро мунозара клуби томонидан Ўзбекистон Республикаси Президенти ҳузуридаги Стратегик ва минтақалараро тадқиқотлар институти кўмагида тайёрланган “Евросиёнинг темир устуни: ютуқлар, муаммолар ва минтақавий боғлиқлик истиқболлари” номли янги тўпламнинг тақдимоти ҳам ўтказилади. Ушбу таҳлилий ҳужжат Евросиёдаги транспорт ва логистика соҳасига бағишланган бўлиб, темир йўл алоқасини ривожлантиришга қаратилган.\nPrevious ХДПдан президентликка номзоднинг Сайловолди дастури эълон қилинди\nNext ЎЗБЕКИСТОН МАДАНИЙ МЕРОСИ – УЧИНЧИ РЕНЕССАНС ПОЙДЕВОРИ


Улуғ айём кунларида хайр-саховат ва кўмак ишларида бардавом бўлайлик – .:: Xadicha.uz\nУлуғ айём кунларида хайр-саховат ва кўмак ишларида бардавом бўлайлик\nРамазон – тарбия ойи. Нафсимизни турли камчиликлардан поклаш, вужудимиздаги савобли ишлар, меҳр-оқибат, меҳр-мурувват, барчага фақат ва фақат яхшилик соғиниш каби фазилатларни камолига етказиш фурсати.\nБу ғанимат лаҳзалардан бақадри имкон фойдаландик. Очлик сабаб мискин ва муҳтожларнинг ҳолини бир оз ҳис қилдик. Қалбимизда уларга нисбатан меҳр-мурувват, хайр-саховат ҳислари жўш урди. Олот, Қоракўлдаги бўронларни, Сардобадаги тошқинларни, тождор вирус пандемияси зарбаларини биргаликда, бир халқ бўлиб, янада кучга тўлиб енгиб ўтмоқдамиз. Бирлигимиз, ҳамжиҳатлигимиз, ўзаро меҳр-оқибатимиз, меҳр-мурувватимиз давомли бўлсин. Хайр-саховат, ўзаро оқибат ва кўмак ишларида ҳамиша ҳозиргидек собит қолайлик.\nЯқинда Ўзбекистон мусулмонлари идораси раиси, муфтий Усмонхон Алимов ҳазратлари бизни яна бир бор ҳамжиҳатликка чақирдилар. Рамазон ҳайитини оиламиз даврасида нишонлашимиз зарурлиги алоҳида таъкидланди. Зеро, бугунги синовли онларда барча ибодатларимиз оиламиз даврасида бўлмоқда. Муфтий ҳазратнинг бу фатволарини тўғри англаш, орамизга фитна ва қўрқув солишга уринаётган, турли ғаразли кучларнинг алдовларига учмаслик ҳар бир мўмин-мусулмонинг муқаддас бурчидир. Зеро, ҳанафий мазҳаби таълимотидаги “Зарарни даф қилиш”, “Қийинчиликни тарк этиб, енгиллик томонга ўтиш”, “Кучли зарурат айрим ҳолларда ман қилинган ишга ҳам рухсатни пайдо қилади” каби ҳаётий қоидаларга аждодларимиз асрлар давомида амал қилганлар. Ва бу диёрдан ислом илмларининг турли соҳаларида пешқадам олимлар етишиб чиққан. Уларнинг орасида Бухоролик олимлар фаолияти алоҳида диққатга сазовордир.\n2020 йилда ISESKO ташкилоти томонидан Бухоронинг ислом маданияти пойтахти деб эълон қилиниши бежиз эмас. Зеро, ислом илмларининг қайси соҳасини олиб қараманг, бухорийлар қўшган алоҳида ҳиссага гувоҳ бўласиз.\nБухорога ҳанафий мазҳабини олиб келган Абу Ҳафс Кабир Бухорий даврида Мовароуннаҳрдаги илк мадраса бунёд этилди. Катта-ю кичикка бирдек илм ва эзгулик улашгани, атрофдагиларга саховат ва кўмакда намуна бўлгани учун халқ орасида ҳожатбарор имом дея шарафланган Абу Ҳафс Кабир ва унинг шогирдлари сабаб илм-фан тараққий этиб, Бухоро ислом илмлари қуббаси деган шарафга сазовор бўлди.\nИмом Муҳаммад ибн Исмоил Бухорий сабаб ҳадис илми тараққиётининг энг юқори чўқкисига чиқди. Бу аср ҳадисшуносликнинг олтин асри бўлиб тарихга кирди.\nБухорода ҳам диний, ҳам дунёвий арбоблар даражасига кўтарилган Бурҳонуддин Маҳмуд Бухорийнинг бобоси Бурҳон Кабир бошчилигидаги Оли Моза сулоласи бу даврда маданият, фан ва таълим ҳамда фиқҳ илми ривожига улкан ҳисса қўшдилар. Сулола вакиллари “Хизонат ал-кутуб” номли кутубхона ташкил этдилар. Манбаларда мазкур оиланинг олти минг фақиҳга ҳар йили 4000 минг Бухоро динори хажмида маблағлар эҳсон қилгани ҳақида маълумотлар мавжуд.\nЯнги Ўзбекистонда амалга оширилган диний-маърифий соҳада асрга татигулик ислоҳотлар амалга оширилди. Шу жумладан, бухоролик алломалар меросини тиклашда ҳам салмоқли ишлар қилинди. Президентимиз Шавкат Мирзиёевнинг 2017 йил 27 март қарорлари билан Ўзбекистон Республикаси Вазирлар Маҳкамаси ҳузурида Имом Бухорий халқаро илмий-тадқиқот маркази ташкил этилди. Давлатимиз раҳбари томонидан Бухоронинг табаррук илм маскани Мир Араб мадрасасига олий мадраса мақоми берилди. Бухорода Тасаввуф мактаби фаолияти йўлга қўйилди. Етти пир қадамжолари обод этилиб, таълимотига алоҳида эътибор қаратилди. Ўтган азизлар, улуғлар ўгитларида таъкидланган меҳр-мурувват, хайру саховат борасидаги ибратлари ҳаётимиздан мустаҳкам ўрин эгаллади.\nХожаи Жаҳон номи билан шарафланган Хожа Абдухолиқ Ғиждувонийнинг: “Олийҳиммат бўл, Ҳақ таъоло сенга нимаики берган бўлса Худонинг халқига нисор эт” дея таъкидлаганлар. Аллоҳ ато қилган молу мулкни атрофдагиларга мунтазам ҳадя қилиш – саховат ва кўмакнинг олий намунасидир.\nАбдухолиқ Ғиждувонийдан “Тариқат одоби”, “Васиятнома” каби асарлар бизга мерос бўлиб қолган. Улардаги гўзал панду насиҳатларни ўқиган қиши улкан маънавий озуқа олиши шубҳасиз. Ул зотнинг шеърий ҳикматларини марҳум устоз Садриддин Салим Бухорий ўзбек тилига маҳорат билан таржима қилган:\nҚалбларни топгучи ғамхор бўлғайсен\nАйбларни ёпгучи саттор бўлғайсен\nАллоҳ ризосини тиласанг, эй дўст\nЭл билан адабда ҳушёр бўлғайсен!\nЭл корига яраш, кишиларнинг ёмонлигини яшириб, яхшилигини ошириш, атрофдагилар билан ҳамиша гўзал одоб билан муомала қилиш, хайру саховатли бўлиш, мискин кўнгилларга шодлик улашиш Аллоҳ ризолигига, икки дунё саодатига етакловчи фазилатлардан экан.\nБугун улуғ айём кунларида билиб-билмай жиноят йўлига кириб, ўз қилмишидан пушаймон бўлган, жазога маҳкум бир гуруҳ юртдошларимизга Президентимиз фармонлари билан авф эълон қилинди. Бир инсонни тўғри йўлга солиш дунёдаги энг савобли ишлардан, инсоният тарихида ўтган пайғамбарлар, авлиёлар умрларини бахшида этган гўзал фазилатлардандир. Улуғ айём кунлари Президентимиз эълон қилган авф сабаб қанча-қанча отасини кутаётган болалар қалбларида қувонч, фарзандига илҳақ бўлган ота-оналар кўзларида бахт ёшлари, ёлғиз боши билан оила тебратаёган муштипар опа-сингилларимиз дилларида ёруғ дунёда саодатига бўлган умид, ишонч қайта мужассам.\nҲа, айни дамларда юртимизда чинакамига меҳр-оқибат, меҳру саховат, меҳру мурувват муҳити ҳукмрон. Хаста кўнгиллар шод, муҳтож хонадонлар меҳр ила обод! Давлатимиз раҳбарининг меҳр-шафқатга йўғрилган қарорлари, “Саховат ва кўмак умумхалқ ҳаракати” каби ташаббуслари миллионлаб юртдошларимизга намуна бўлмоқда. Янги-янги марралар сари интилишимизда дилимизга ишонч, вужудимизга куч бағишламоқда. Бу куч, бу салоҳият бизни шу юрт, шу миллат, шу она Ватан – Янги Ўзбекистон тараққиёти йўлида янада фаол ҳаракат қилишга унлайди.\nҲамжиҳатлигимиз, ўзаро меҳр-оқибатимиз, меҳр-мурувватимиз давомли бўлсин, дея Яратганга илтижо қиламиз. Хайр-саховат, оқибат ва кўмак ишларида собит қолайлик. Муборак ойнинг бетакрор таровати, мислсиз саховати, гўзал тарбияти-ю маънавий камолоти ойларга эмас, йилларга, йилларга эмас умримизга татисин, ҳаётимиз мазмунига айлансин. Шунда ибодатларимиз, савобли амалларимиз қабул, дуоларимиз мустажоб, тараққиётимиз бардавом, турмушимиз янада фаровон бўлажакдир!\nslayd Меҳринисо Саиджалолова\t2020-05-22


Коронавирус касаллиги учун кимлар ҳавф остидаги гуруҳ ҳисобланади?\nЁши катталар, сурункали касалликлари бор беморлар, ёш болалар, хомиладор аёллар.\nУйни, хоналарни хлорли эритмалар билан тозаласа вирус ўладими?\nУйни, хоналарни хлорли эритмалар билан тозаласа вирусни юқтириш хавфи анча камаяди.\nУй шароитида коронавирус касаллигини даволаш мумкинми?\nЎзбекистонда коронавирус аниқланган беморлар шифохона шароитида даволаниши шарт.\nАгар менда шамоллаш белгилари мавжуд бўлса тез ёрдамни кутгандан кўра, ўзимнинг шахсий машинамда шифохонага тезроқ борганим яхшироқ эмасми?\nАгар сизда бирон бир касаллик аломатлар пайдо бўлган ҳолларда уйдан чиқмасдан яшаш манзилингиздаги участка врачига мурожаат қилинг\nВилоят шифохоналари коронавирус касаллигига чалинган беморларга тиббий ёрдам беришга имкони борми? Дори-дармон шифохоналарда етарлими?\nВилоят шифохоналарда коронавирус касаллигига чалинган беморларга тиббий ёрдам беришга ҳамма имкониятлари бор. Барча шифохоналарда дори-дармон етарли.\nВилоятларда коронавирус касаллиги белгиси аниқланганда қаерга мурожаат қилиш керак?\nБирон бир касаллик аломатлар пайдо бўлган ҳолларда уйдан чиқмасдан яшаш манзилингиздаги участка шифокорига мурожаат қилинг\nАгар Ўзбекистонда ҳаммаси назорат остида бўлса, нега кўчада юришдан аҳолини қайтарилмоқда? Транспортлар ҳам тўхтатилди?\nКоронавирус инфектсиясининг тарқалишининиг олдини олиш, ахоли орасида контактларни камайтириш ва юқиш юлларини бартараф килиш учун қатор юқоридаги чоралар кўриляпти.\nМенда иситма ва томоқда оғриқ кузатилмоқда, нима қилишим керак? Қаерга боришим керак?\nБирон бир касаллик аломатлар пайдо бўлган ҳолларда уйдан чиқмасдан яшаш манзилингиздаги участка шифокорига мурожаат қилинг.\nЁш болаларда коронавирус касаллиги оғир кечадими?\nБугунги кунда ёш болаларда коронавирус инфектсияси оғир кечиши тўғрисида маълумотлар йўқ. Касаллик аломатлари пайдо бўлган ҳолларда уйдан чиқмасдан яшаш манзилингиздаги участка шифокорига мурожаат қилинг.\nМен 2 ой аввал хориждан келдим, ўзимни коронавирус инфекциясига текширишим шартми?\nАгар сизда касаллик аломатлари мавжуд булмаса коронавирус инфекциясига текширтириш шарт эмас. Касаллик аломатлари пайдо бўлган ҳолларда уйдан чиқмасдан яшаш манзилингиздаги участка врачига мурожаат қилинг.\nМенда 3 кундан буён аксириш, кечадан эса бурун оқиши, тана ҳарорати бироз кўтарилиши ва кўзимда қизариш белгилари пайдо бўлди. Қайси шифохонага мурожаат қилишим керак?\nБу аломатлар пайдо бўлган ҳолларда уйдан чиқмаган ҳолда яшаш манзилингиздаги участка шифокорига мурожаат қилинг.\nМаросим, тадбирларга борилганда коронавирус инфекцияси юқмаслиги учун одамлардан қанча масофа узоқликда туриш керак?\nИмкон қадар маросим, тадбирларга борманг. Агар зарурият туғилса маросим ва тадбирларда ўзаро 2 метр ва ундан кўпроқ масофани сақланг.\nКоронавирус инфекцияси юқишини олдини олиш учун бирор иммунитет кўтарувчи дориларни ичиб юрса бўладими?\nКоронавирусга қарши иммунитетни оширувчи дорилар йўк. Лекин соғлом турмуш тарзини тўғри ташкил этиш орқали иммунитетни ошириш мумкин.\nЎз шахсий машинамда ниқоб тақиб юришим шартми?\nНиқоб (маска) сизни бугунги кунда ҳар қандай коронавирус юқиш эҳтимолларидан химоя қилиш воситаларидан бири бўлганлиги сабабли доимо уни тақиб юринг.\nКарантин пайтида кўчада (ишхонада, хонада) ҳеч ким бўлмаса ҳам ниқоб (маска) тақиб юриш шартми?\nКоронавирус инфекциясига ўзимни текширтириб кўрмоқчи бўлсам қаерга мурожаат этишим керак?\nАгар сиз ўзингизда коронавирус аломатларини сезсангиз, дарҳол яшаш манзилингиздаги участка шифокорига мурожаат қилин\nМенда кучли бош оғриғи ва холсизлик кузатилса, кимга мурожаат этишим керак?\nАгар сиз ўзингизда юқоридаги аломатларни сезган бўлсангиз, участка шифокорига мурожаат қилинг.\nГўшт ва гўшт маҳсулотлари орқали коронавирус касаллиги юқадими?\nБу вирус айрим сут эмизувчилар (масалан бир ўркачли туялар гўштида) сақланиши мумкин. Шунинг учун гўшт ва гўшт маҳсулотларини истеъмол қилишдан олдин термик ишловдан ўтказиш, кайнатиб ёки қовурилган ҳолда истеъмол қилиш зарур.\nПарранда ва ҳайвонларга текканда коронавирус касаллиги юқадими?\nПарранда ва хайвонларга текканда коронавирус юқмайди, лекин парранда ва хайвонларга тегилгандан сўнг, албатта қўллар совун билан ювинг.\nСут ва сут маҳсулотлари орқали коронавирус касаллиги юқадими?\nЙўқ, сут ва сут маҳсулотлар орқали вирус юқмайди. Лекин сут маҳсулотларини истемол қилишдан олдин унинг зарарсиз эканлиги ва яроқлилик муддати ўтмаганлигига ишонч ҳосил қилинг.


Ракитич: «Роналду 2019 йили мени «Ювентус»га таклиф қилганди»\n«Севилья» яримҳимоячиси Иван Ракитич 2019 йили «Барселона»дан «Ювентус»га ўтишга яқин келганини айтди.\n«2019 йил ёзида Криштианунинг ўзи менга «Юве»га ўтишни таклиф этиш учун қўнғироқ қилди. У клуб ҳам мени ўз сафига қўшиб олишни истаётганини айтди, аммо трансфер амалга ошмади. «Барселона» мен учун 50 млн евро сўраган, бу жуда кўп эди.\nРоналду — тарихдаги энг буюк футболчилардан бири. Унинг «Ювентус»даги ўйинларини томоша қилганингизда, завқланасиз», — дея Ракитичнинг сўзларини келтиради Football Italia.


Россиялик машҳур телебошловчининг отаси ўзбекистонлик мигрантлар билан қаллобликда гумонланмоқда\n11:17 / 22.01.2019 47388\nРоссиялик машҳур телебошловчи Екатерина Андрееванинг отаси Сергей миграция қонунчилигини бузганликда гумон қилинмоқда. 2018 йилда у ўз квартирасида ўзбекистонлик эр-хотинни рўйхатдан ўтказган.\n«Сергей Андреев ўз квартирасида Ўзбекистондан келган эр-хотинни рўйхатдан ўтказишга қарор қилган: улар кўча тозаловчи бўлиб ишлайди, ишлаш учун рухсат олишга эса рўйхатдан ўтишлари керак эди», - дея хабар беради Mash telegram-канали.\nАввалига, Андреев уларни уч ойга рўйхатдан ўтказган, кейинчалик буни бир йилга узайтирди. Бироқ, текширувлар бошланганидан сўнг, пенсионер дарҳол уларни квартирасидан чиқариб юборган. Полициячилар Екатерина Андрееванинг отасини жавобгарликка тортиш масаласи ҳақида ўйлашмоқда.\nСергей Александрович бутун ҳаёти давомида СССР Давлат таъминоти раиси ўринбосари сифатида ишлаган. Ҳозирги кунда 81 ёшли пенсионер уй-жой мулкдорлари ширкати раиси ҳисобланади.\nТелебошловчининг ўзи изоҳ беришдан бош тортаяпти. Айни вақтда 57 ёшли Екатерина Андреева Таиландда дам олмоқда.


Туркманистон шимолида ҳайвонлар емининг “қора бозори” пайдо бўлди\n“Озодлик” радиоси Дашоғуздаги мухбирларининг хабарларига қараганда, минтақада чорвачиликда ишлатиладиган ғалла маҳсулотларининг нархи уч баробар ошди.\nАйни дамда вилоятнинг барча ҳудудларида 1 килограмм емнинг нарҳи 1 манат (30 цент)ни ташкил қилади. Шуни таъкидлаш керакки, бу маҳсулотнинг давлат томонидан белгиланган нархлари уч баробар арзондир.\nДашоғуз вилоятининг Гурбансолтан эже ва Ниязов номли туман марказларидаги кепак маҳсулотлари дўконларида ҳар бир оила учун давлат нархида 20 килограммдан ем сотилмоқда. Дўконлар олдида узундан узун навбатларни, камида 300 кишини учратиш мумкин. Айримлар бу маҳсулотларни харид қилганларидан сўнг “қора бозор”да сотмоқда ва шу билан даромад топишмоқда.\nДашоғуздаги “Озодлик” мухбирининг айтишича, ишсизлик ва озиқ-овқат нархларининг юқорилиги сабаб ем сотиш айрим оилалар учун ягона даромад манбаи бўлиб қолган.\nАйни дамда, айниқса қиш ойларида, уй ҳайвонлари учун емга бўлган эҳтиёж ортиб бормоқда. Бу ўз навбатида навбатда турган одамлар ўртасида турли низоларнинг пайдо бўлишига сабаб бўлмоқда. Шу сабабли ем сотиш куч ишлатиш идоралари ходимларининг назоратида амалга оширилмоқда.\n" 22 декабрь жума куни навбатда турганлар ўртасида юз берган низо муштлашувга айланиб кетиши оқибатида икки киши жароҳат олди. Жабрдийдалардан бирининг қовурғаси ва қўли синди, иккинчисининг эса боши ёрилди. Уларнинг ҳар иккиси шифохонага олиб кетилди. Муштлашувни тўхтатиш мақсадида ҳодиса жойига зудлик билан туман полициясининг бутун таркиби жалб қилинди", - дейди “Озодлик”нинг минтқадаги манбаси.\n“Озодлик”нинг Дашоғуздаги мухбирининг айтишича, ем сотилиши тўхтатиб қўйилганда, навбатда турган одамлар кўчаларни тўсиб қўйиб, ўз норозиликларини билдиришмоқда. Шу сабабли ем ҳатто якшанба кунлари ҳам сотилмоқда.


Бразилия тарихидаги энг катта ўғрилик олди олинди\n08:30 / 04.10.2017\nФото: © AFP 2017 / Andressa Anholete\nМаълум қилинишича, жиноятчилар ғараз ниятларини амалга ошириш учун 500 метр узунликка эга туннел қазишган. Бу туннел Banco do Brasil банки омборига олиб борган. Тергов тахминига кўра, гумонланувчилар миллиард реал (318 млн доллар) ўғирлашмоқчи бўлишган. Полицияда аниқланишича, жиноятчилар туннелни қазиш учун миллион долларга яқин пул сарфлашган. Маълум қилинишича, агар бу ўғрилик амалга ошганда у Бразилия тарихидаги энг йирик ўғрилик бўларди.\nАввалроқ ҳам Форталезадаги Бразилия марказий банкини тунашда туннел қўлланган. Ўшанда ўғрилар ўйлаган режаларини амалга ошириб, банкдан 52 млн доллар олиб чиқиб кетишган. Туннелнинг ўзи эса 60 метрлар атрофида бўлган.\nБразилия Сан-Паулу ўғрилик туннел Banco do Brasil


Данияда ирқчилик можароси: Сиёсатчи футболчини очиқчасига ҳақорат қилди\n17:13 / 17.11.2015\nДаниялик сиёсатчи ўнг партия етакчиси бўлган Даниэл Карлсен Дания терма жамоасининг янги тақдим этган либосларини тасвиридан жой олган терма жамоанинг қора танли футболчисини Жорес Окорега нисбатан кескин муносабатда бўлди.\nКарлсен ўзининг Твиттердаги саҳифасига терма жамоа либоси туширилган расмни жойлаштириб: «Афсуски, миллий терма жамоанинг нафақат шортиси ўзгарган...» дея изоҳ қолдирди. Бундан олдинги интервьюларида у терма жамоа сафида қора танли футболчиларнинг бўлишига мутлақо қарши эканини билдириб ўтганди.\nШундан сўнг Дания терма жамоаси ва «Орхус» клуби яримҳимоячиси Даниел А. Педерсен ўзининг твиттерида Окорени қўллаб-қувватловчи твит ёзиб қолдирди. «Бу либос сенга жуда ярашиб турибди, дўстим. Сен билан битта терма жамоа шарафини ҳимоя қилаётганимдан фахрланаман. Баъзилар эса шунчаки пасткаш бўлади», дея ёзган Педерсен.\n«Мен XXI асрда бундай ифлос ишларга қўл уришаётганини кўриб кўзларимга ишонмадим. Бу Франциядаги терактдан кам бўлмаган даражадаги даҳшатли воқеа», дейди футболчининг агенти Никола Журич.\nЎз навбатида Дания футбол Иттифоқи ва барча футболчилар Окоре қўллаб-қувватлашмоқда. Дания футбол уюшмасиининг расмий твиттери терма жамоанинг икки нафар аъзолари Пьер-Эмил Хейбьерг ва Юссуф Поульсенларнинг юзига бир тарафида Дания, иккинчи тарафида Франция ва Танзания байроғи тасвири (бу икки футболчининг асл ватанлари Танзания ва Франция саналади) туширилган суратни жойлаштирган.\nМаълумот учун, Окоре уч ёшида оиласи билан Кот-д‘Ивуардан кўчиб келишган. 2011 йилда футболчи ивуарликлар таклифини рад этиб Дания терма жамоаси сафида тўп суриш вариантини танлаганди.


“Қўқон-1912” жамоаси айни дамда Тошкент шаҳрида янги мавсумга жиддий тарзда тайёргарик олиб бораётгани ҳақида хабарингиз бор. Қўқондаги “Марказий” стадионида шу кунларда янги мавсумга катта тайёргарлик кўрилмоқда.\nҲар йили янги мавсумга “Марказий” стадиони ҳам янгилик билан кириб бориши одатга айланди, десак муболаға бўлмайди. Охирги йилларда замонавий кўринишга эга бўлиб бораётган ўйингоҳимиз 2020 йилда ҳам мухлислар учун яна бир қулайликни туҳфа этади. Ўйингоҳ атрофидаги реклама банерлари энди электрон шаклга эга бўлади. Айни дамда мутахассислар бу борада кенг кўламдаги ишларни амалга оширишмоқда.\nҲа айтганча янги мавсумда ўз маҳсулотларини стадионимиздаги электрон реклама таблоларига жойлаштиришни истаган тадбиркорларни ҳамкорликка чорлаймиз. Маҳсулотингизни янгича услубда реклама қилмоқчи бўлсангиз «Марказий» стадион маъмуриятига учрашишингиз мумкин.\nОсиё чемпионати сабаб тақвимда ўзгаришлар юзага келди\nПФЛ Жасур Жалолиддиновнинг "Локомотив" клубига трансферини суриштиришни талаб қилмоқда


03.12.2018 – КУН УЗ\nГлавная / 2018 / December / 03\nАрхивы за день : 03.12.2018\nАфғонистонда “Толибон”нинг 37 жангариси терактга тайёрланаётганда портлаб кетди\n03.12.2018\tЖаҳон Comments Off on Афғонистонда “Толибон”нинг 37 жангариси терактга тайёрланаётганда портлаб кетди\nАфғонистоннинг Қандаҳор шаҳрида “Толибон”нинг 37 жангариси теракт учун тайёрланаётган миналаштирилган автомобилнинг портлаши натижасида ўлди. Бу ҳақда Anadolu ахборот агентлиги маълум қилди. “Толиблар автомобилни теракт учун тайёрлаётган бўлган. Портлаш оқибатида 37 толиб ўлган”, дейилган хабарда. Қандаҳор губернатори маъмурияти вакили Азиз Аҳмад Азизийнинг маълум қилишича, автомобил жангариларнинг Маруф туманидаги машғулот лагерида портлаган. …\n03.12.2018\tСпорт Comments Off on «Ливерпуль» рақиб дарвозабонининг хатоси эвазига 96-дақиқада гол уриб ғалаба қозонди\nАнглия чемпионатининг 14-тури доирасида «Ливерпуль» «Эвертон»ни қабул қилди. Ливерпуль дербиси мақомидаги ушбу учрашувда 96-дақиқагача ҳисоб очилмади. Ўйиндаги ягона гол 96-дақиқада «Ливерпуль» ҳужумчиси Дивок Ориги томонидан урилди. Бу вазиятда меҳмонлар жамоаси дарвозабони Жордан Пикфорд дарвоза тўсини устидан ўтиб, майдон ташқарисига чиқиб кетаётган тўпни рақиб футболчисига ташлаб бериб, кулгили хатога йўл қўйди. …\n03.12.2018\tТехнологиялар Comments Off on Apple пульсни ўлчовчи ва тез ёрдам чақирувчи “ақлли” адёлга патент олди\nApple инсоннинг юрак уриши, тана ҳарорати ва нафас олиши тезлигини таҳлил қилувчи “ақлли” адёлга патент олди. Бу ҳақда New York Post нашри маълум қилди. Маълумотларга кўра, адёл iSheet деб номланиб, унинг матоси ичига махсус датчиклар тикилади. Бу датчиклар маълумотлар тўплайди, дастурий таъминот эса бу маълумотларни оптимал кўрсаткичлар билан таққослайди. Маълумотлар …\n03.12.2018\tЖамият Comments Off on Доимий прописка: тақиқми ёки даромад? Инсон ҳуқуқлари-чи?\nҲуқуқшунос Хушнуд Худойбердиев Тошкент шаҳрида доимий прописка муаммоси ҳақида материал ёзди. Тошкент шаҳри ва Тошкент вилояти учун доимий прописка мана бир неча йиллардан буён актуал масала. Бунақа расво тизимдан кимга нима фойдалигини ҳалигача тушунмайман (менда доимий прописка бор, аламзадаликдан айтмаяпман буни). Фойдани билмадиму, лекин иқтисодчи, «Буюк келажак» экспертлар кенгаши аъзоси Беҳзод …\nПрезидент ташрифи доирасида Хоразм вилоятида беш ҳоким ўзгарди\n03.12.2018\tЖамият Comments Off on Президент ташрифи доирасида Хоразм вилоятида беш ҳоким ўзгарди\nЎзбекистон президенти Шавкат Мирзиёевнинг Хоразм вилоятига ташрифи доирасида 30 ноябрь куни Урганч шаҳрида Халқ депутатлари Хоразм вилояти кенгашининг навбатдан ташқари сессияси бўлиб ўтганди. Йиғилиш давомида вилоят ҳокими вазифасини бажарувчиси Фарҳод Ўразбоевич Эрманов расман Хоразм вилояти ҳокими лавозимига тайинланди. Шунингдек, Хоразм вилояти ҳокимининг биринчи ўринбосари, вилоят прокурори, ички ишлар ва солиқ бошқармалари …\n03.12.2018\tЖамият Comments Off on Андижон вилоятида ис гази билан боғлиқ ваҳимали хабар тарқалди. Мухбир ҳолатга ойдинлик киритди\nФарғона водийси вилоятларида 30 ноябрь куни соат 15:00дан бошлаб, 1 декабрь куни тонгига қадар кучли шамол кузатилди. Айнан мана шу табиат ҳодисаси оқибатида одамларнинг ис гази билан заҳарланиши эҳтимоли нега юқори эканлигини биласизми? Фан тили билан эмас, балки оддий қилиб тушунтиришга ҳаракат қиламиз. Хонадондаги печка кўмир, ўтин, бошқа ёқилғи ёқилганда, …\nТошкентда бедарак йўқолган 14 ёшли қиз қидирилмоқда\n03.12.2018\tЖамият Comments Off on Тошкентда бедарак йўқолган 14 ёшли қиз қидирилмоқда\n2004 йилда туғилган, Тошкент вилояти Тошкент тумани Келес шаҳридаги 18-мактаб ўқувчиси Ғафурова Висола Равшан қизи қидирилмоқда. Бу ҳақда Тошкент шаҳар ИИББ матбуот хизмати маълум қилди. Хабарда айтилишича, у 29 ноябрь куни соат тахминан 12 да Тошкент шаҳри Мирзо-Улуғбек тумани Паркент кўчасида жойлашган қариндошининг уйидан чиқиб, бедарак йўқолган. Белгилари: бўйи 150 см, …\nСурия армияси ИШИДнинг охирги таянчини яксон қилди


Ўзбекистон Республикаси Президентининг фармониДавлат тиббиёт муассасалари ходимлари фаолияти са...\n"Сув таъминоти ва оқова сув объектлари қурилиши бўйича инжиниринг компанияси" унитар корхонаси Қорақалпоғистон Республикаси ҳудудий бошқармаси қуйидаги объектларга tender.mc.uz платформаси орқали тендер савдоларига қўйилганлигини эълон қилади\nИнсон қадри учун\nКичик бизнес корхоналари диққатига!\n«Ўзавтотранс» агентлиги Қорақалпоғистон Республикаси бошқармаси очиқ тендер танловига таклиф этади\n“E-IJRO AUKSION” Онлайн-аукцион савдоларида қатнашишни хоҳлайсизми?\nҚорақалпоғистон Республикаси давлат органлари\nҚорақалпоғистон Республикаси статистика бошқармаси\nМуҳаммад Ал-Хоразмий номидаги Тошкент ахборот технологиялари университети Нукус филиали\nКадастр агентлигининг Қорақалпоғистон Республикаси бошқармаси\nҚорақалпоғистон Республикаси Сув хўжалиги вазирилиги ҳузуридаги Орол бўйи делта ирригация тизими бошқармаси\nҚорақалпоғистон Республикаси ер ости бойликлари давлат бошқармаси\n“Қорақалпоқ сув таъминоти” масъулияти чекланган жамияти\nГосударственная инспекция по карантину растений Республики Каракалпакстан\nЎзбекистон Республикаси Вазирлар Маҳкамасининг 2019 йиль 16 январдаги “Қорақалпоғистон Республикасининг Мўйноқ туманини комплекс ижтимоий-иқтисодий ривожлантириш бўйича чора-тадбирлар тўғрисида”ги 37-сонли қарори ижросини таъминлаш тўғрисида\nҚорақалпоғистон Республикасида жойлашган халқ қабулхоналари\nТашкил топган вақти –1932 йил.\nУмумий майдони – 0,22 минг км2.\nШаҳар типидаги посёлкалар (шаҳарчалар) сони – 1 та. Маҳалла фуқаролари йиғинлари сони – 58 та. 2018 йил 1 ноябрь ҳолатидаги доимий аҳоли сони – 313,9 минг киши\nЧегарадош туманлар – Хўжайли, Нукус тумани, Тахиятош ҳамда Кегайли туманлари\nШаҳар ҳокими – Панаев Утемурат Бердимуратович\nМанзил: 230100, Нукус шаҳри, А.Досназаров кўчаси, 96 уй. Тел: 0(361) 222-92-53\nТашкил топган вақти – 18-декабрь 1957 йил.\nУмумий майдони – 1,02 минг км2.\nШаҳар типидаги посёлкалар (шаҳарчалар) сони – 4 та.\nМаҳалла фуқаролари йиғинлари сони – 49 та. 2018 йил 1 октябрь ҳолатидаги доимий аҳоли сони – 194,1 минг киши\nЧегарадош туманлар – Нукус, Қораўзак ва Беруний туманлари\nТуман ҳокими – Юлдашев Султонбой Ражапбаевич\nМанзил: 230700, Амударё тумани, Манғит шаҳри, Гурлан кўчаси 65 уй Тел: 0 (361) 515-33-83\nТашкил топган вақти – 3-июль 1927 йил.\nУмумий майдони – 3,95 минг км2.\nМаҳалла фуқаролари йиғинлари сони – 37 та. 2018 йил 1 октябрь ҳолатидаги доимий аҳоли сони – 186,5 минг киши\nЧегарадош туманлар – Қораўзак, Тахтакўпир, Амударё ва Элликқалъа тумани, Хоразм вилояти\nТуман ҳокими – Сапарбаев Атабек Худайбергенович\nМанзил: 230200, Беруний тумани, Халқлар дўстлиги кўчаси 11 уй.\nТашкил топган вақти – 23-март 1977 йил. Умумий майдони – 5,42 минг км2.\nМаҳалла фуқаролари йиғинлари сони – 36 та. 2018 йил 1 октябрь ҳолатидаги доимий аҳоли сони – 155,0 минг киши\nЧегарадош туманлар – Тўрткўл, Беруний ваТахтакўпир туманлари. Навоий ва Хоразм вилоятлари\nТуман ҳокими – Авезов Сейдамат Сейдалимович\nМанзил: 231600, Элликқалъа тумани, Ш.Рашидов кўчаси 3 уй.\nТел: (861) 585-11-01\nТашкил топган вақти – 7-декабрь 1970 йил. Умумий майдони – 0,74 минг км2.\nМаҳалла фуқаролари йиғинлари сони – 11 та. 2018 йил 1 октябрь ҳолатидаги доимий аҳоли сони – 50,1 минг киши\nЧегарадош туманлар – Нукус, Хўжайли, Шўмонай, Қўнғирот ва Бўзатаў туманлари\nТуман ҳокими –Ибрагимов Абу-Бакир Абдинаимович\nМанзил: 230300, Қанликўл тумани, Ғарезсизлик кўчаси рақамсиз уй. Тел: (861)332-15-31\nТашкил топган вақти – 26-сентябрь 1975 йил.\nУмумий майдони – 5,89 минг км2.\nМаҳалла фуқаролари йиғинлари сони – 13 та.\n2018 йил 1 октябрь ҳолатидаги доимий аҳоли сони – 52,2 минг киши\nЧегарадош туманлар – Нукус, Амударё, Беруний, Кегайли, Чимбой, Тахтакўпир ва Мўйноқ туманлари\nШаҳар ҳокими – Утамбетов Узақберген Тлеуимбетович\nМанзил: 230400, Қораўзак тумани, Ғарезсизлик кўчаси 49 уй.\nТашкил топган вақти – 3-сентябрь 1928 йил.\nУмумий майдони – 2,21 минг км2.\nМаҳалла фуқаролари йиғинлари сони – 18 та.\n2018 йил 1 октябрь ҳолатидаги доимий аҳоли сони – 89,3 минг киши\nЧегарадош туманлар – Нукус, Чимбой, Қораўзак ва Тахтакўпир туманлари\nШаҳар ҳокими – Утемуратов Даулетбай Минажевич\nМанзил: 230500, Кегейли тумани, Гарезсизлик кўчаси 4 уй.\nТел: (861) 412-12-75 e-mail: kegeyli@karakalpakstan.uz\nТашкил топган вақти – 22-апрель 1964 йил. Умумий майдони – 76,00 минг км2.\nШаҳар типидаги посёлкалар (шаҳарчалар) сони – 5 та. Маҳалла фуқаролари йиғинлари сони – 39 та.\n2018 йил 1 октябрь ҳолатидаги доимий аҳоли сони – 127,9 минг киши\nЧегарадош туманлар – Қанликўл, Шўмонай, Бўзатаў ва Мўйноқ туманлари. Туркманстон ва Қозағистон Республикаси\nШаҳар ҳокими – Халмуратов Қаллибек Жолдасбаевич\nМанзил: 230600, Қунғирот тумани, Ғарезсизлик кўчаси 18 уй.\nТел: (861) 312-25-54\nТашкил топган вақти – 19-сентябрь 1931 йил. Умумий майдони – 37,88 минг км2.\nШаҳар типидаги посёлкалар (шаҳарчалар) сони – 1 та. Маҳалла фуқаролари йиғинлари сони – 11 та.\n2018 йил 1 октябрь ҳолатидаги доимий аҳоли сони – 31,1 минг киши\nЧегарадош туманлар – Қўнғирот, Бўзатаў, Чимбой, Қароўза ва Тахтакўпир туманлари\nШаҳар ҳокими – Еденбаев Ерполат Измуратович\nМанзил: 230800, Муйноқ тумани, Ажиниёз кўчаси, 76 уй.\nТел: (861) 322-16-76 e-mail: muynoq@karakalpakstan.uz, k.uteniyazov@exat.uz,\nТашкил топган вақти – 25-декабрь 1968 йил.\nУмумий майдони – 0,94 минг км2.\nШаҳар типидаги посёлкалар (шаҳарчалар) сони – 1 та. Маҳалла фуқаролари йиғинлари сони – 10 та. 2018 йил 1 октябрь ҳолатидаги доимий аҳоли сони – 48,8 минг киши\nЧегарадош туманлар – Қанликўл, Хўжайли, Кегайли, Қораўзак ва Амударё туманлари\nШаҳар ҳокими – Уснатдинов Умирбай Аманбаевич\nМанзил: 230900, Нукус тумани, Дарсан кўчаси 32 уй.\nТел: (861) 226-45-45\nТашкил топган вақти – 29-декабрь 1965 йил. Умумий майдони – 21,12 минг км2.\nШаҳар типидаги посёлкалар (шаҳарчалар) сони – 1 та. Маҳалла фуқаролари йиғинлари сони – 17 та. 2018 йил 1 октябрь ҳолатидаги доимий аҳоли сони – 39,8 минг киши\nЧегарадош туманлар – Қораўзак, Беруний, Элликқалъа ва Мўйноқ туманлари. Навойи вилояти ва Қозағистон Республикаси\nШаҳар ҳокими – Адилов Жамбул Агитаевич\nМанзил: 231100, Тахтакўпир тумани, «Дослық гүзары» кўчаси 42 уй. Тел: (861) 435-12-28\nТашкил топган вақти – 13-июль 1927 йил. Умумий майдони – 7,48 минг км2.\nШаҳар типидаги посёлкалар (шаҳарчалар) сони – 5 та. Маҳалла фуқаролари йиғинлари сони – 37 та. 2018 йил 1 октябрь ҳолатидаги доимий аҳоли сони – 209,1 минг киши\nЧегарадош туманлар – Элликқалъа тумани ҳамда Хоразм ва Бухора вилоятлари\nШаҳар ҳокими – Шамуратов Рустам Азатович\nМанзил: 231204, Тўрткўл тумани, Тўрткўл кўчаси 53 уй.\nШаҳар типидаги посёлкалар (шаҳарчалар) сони – 1 та. Маҳалла фуқаролари йиғинлари сони – 26 та. 2018 йил 1 октябрь ҳолатидаги доимий аҳоли сони – 120,7 минг киши\nЧегарадош туманлар – Нукус, Қанликўл ва Шўмонай туманлари ҳамда Туркманстон Республикаси\nШаҳар ҳокими – Ермашев Женис Маратович\nМанзил: 231300, Хўжайли тумани, Мустақиллик кўчаси 14 уй.\nТашкил топган вақти – 3-июль 1927 йил. Умумий майдони – 2,20 минг км2.\nШаҳар типидаги посёлкалар (шаҳарчалар) сони – 1 та. Маҳалла фуқаролари йиғинлари сони – 22 та. 2018 йил 1 октябрь ҳолатидаги доимий аҳоли сони – 114,8 минг киши\nЧегарадош туманлар – Кегайли ва Қораўзак тумани\nШаҳар ҳокими – Тәжетдинов Айбек Алтынбекович\nМанзил: 231400, Чимбой тумани, Ш.Рашидов кўчаси 47-уй.\nТашкил топган вақти – 9-январь 1967 йил.\nУмумий майдони – 0,78 минг км2.\nШаҳар типидаги посёлкалар (шаҳарчалар) сони – 1 та. Маҳалла фуқаролари йиғинлари сони – 13 та. 2018 йил 1 октябрь ҳолатидаги доимий аҳоли сони – 55,4 минг киши\nЧегарадош туманлар – Қўнғирот, Қанликўл ва Хўжайли туманлари. Туркманстон Республикаси\nШаҳар ҳокими – Янгибаев Баҳадир Янгибаевич\nМанзил: 231500, Шўмонай тумани, Бахитли кўчаси 1уй.\nТашкил топган вақти - 2017 йил.\nУмумий майдони – 0,18 минг км2.\nШаҳар типидаги посёлкалар (шаҳарчалар) сони – 1 та. Маҳалла фуқаролари йиғинлари сони – 13 та. 2018 йил 1 октябрь ҳолатидаги доимий аҳоли сони – 72,5 минг киши\nЧегарадош туманлар – Хўжайли ва Нукус шаҳри. Туркманстон Республикаси\nШаҳар ҳокими – Маткаримов Илҳом Исмайлович\nМанзил: 231300 Таҳиатош тумани Фарабий кўчаси рақамсиз уй.\nҚорақалпоғистон Республикаси Жўқорғи Кенгес\nЎзбекистон Республикаси қонун ҳужжатлари маълумотлар миллий базаси\nЎзбекистон Республикаси норматив-ҳуқуқий ҳужжатлари муҳокамаси\nҲимояланган электрон ҳужжат муамаласи тизими\nДавлат ахборот ресурслари ва давлат органлари ахборот тизимлари реестири\nСолиқ ва молия ҳисобатларини электрон шаклда тақдим этиш тизими\nКорпоратив харид қилиш бўйича савдо тизими\nДавлат харид қилиш бўйича савдо тизими\nЯгона бирлашган форум портали\nҚорақолпоғистон Республикаси Иқицодиёт вазирлиги\nҚорақолпоғистон Республикаси Финанс вазирлиги\nҚорақолпоғистон Республикаси Мактабгача таълим вазирлиги\nҚорақолпоғистон Республикаси Халқ таълим вазирлиги\nҚорақолпоғистон Республикаси Ички ишлар вазирлиги\nҚорақолпоғистон Республикаси Бандлик ва меҳнат алоқалари вазирлиги\nҚорақолпоғистон Республикаси Соғлиқни сақлаш вазирлиги\nҚорақолпоғистон Республикаси Адлия вазирлиги\nҚорақолпоғистон Республикаси Қишлоқ ва сув хўжалиги вазирлиги\nҚорақолпоғистон Республикаси Маданият вазирлиги\nҚорақолпоғистон Республикаси Уй-жой ва коммуналь хизмат кўрсатиш вазирлиги\nНукус шаҳри ҳокимяти\nАмударё тумани ҳокимяти\nБеруний тумани ҳокимяти\nЕлликқала тумани ҳокимяти\nҚонликўль тумани ҳокимяти\nҚораўзак тумани ҳокимяти\nКегейли тумани ҳокимяти\nҚўнғирот тумани ҳокимяти\nМойноқ тумани ҳокимяти\nНукус тумани ҳокимяти\nТахтакўпир тумани ҳокимяти\nТўртку'ль тумани ҳокимяти\nХожайли тумани ҳокимяти\nЧимбой тумани ҳокимяти\nШоманай тумани ҳокимяти\nТақиятас тумани ҳокимяти\nMB Валюта курси www.cbu.uz


Ҳақиқий ўзбек йигити | Ўзбекистон Халқ демократик партияси\nУлуғбек Иноятов: Ҳар бир иш ўрни катта ижтимоий аҳамиятга эга ЎзХДП фракцияси раҳбари Улуғбек Иноятов фидокор устозларга миннатдорлик билдирди (видео) Оилалар камбағаллик шароитидан чиқиши учун айнан қанақа чоралар кўриляпти? Яна қайси масалалаларга эътибор қаратиш муҳим?\nҲақиқий ўзбек йигити\n2020-05-11 11:05:49 140\n9 май – Хотира ва қадрлаш куни. Шу сабаб Холмирза бобони йўқлаш Гулистон туманига йўл олдик.\nШу ўринда бугун фарзандлар, набиралар ҳам эвара, чеваралар қуршовида кексалик гаштини сураётган Холмирза бобо ҳақида икки оғиз сўз.\nУ 1924 йилда туғилган. Забардаст 18 ёшида чақирув қоғози келган. 1942 йилда Свердловскдаги ҳарбий полигонда тайёргарликдан ўтган. 1943 йилнинг ёзида жангга кирган. Белоруссия пойтахти Минск учун бўлган жангларда олди қаторларда бўлган. Фашистлар бу шаҳарни осонликча бериб қўйишмаган. Шаҳарда кўрган энг аянчли хотираларидан бири, қишлоқ аҳолисини қийнаб тилла тишларини суғириб олишганига гувоҳ бўлган. Ҳақиқий ўзбек йигити бу каби хунрезликларга чидай олмай асирга тушган душман аскарларини ўққа тутган.\nИкки йил тинимсиз, оромсиз жангларда қон кечган Холмирза бобони 1944 йилда Белоруссиянинг Кобрин шаҳрида фашистлар ўқи оғир яралаган. Фашизм устидан қозонилган ғалабани госпиталда эшитган. 1945 йилда қишлоғига қайтган. Кўп йиллар мамлакатни ривожлантириш мақсадида пахтакорлик билан шуғулланди.\nҲозирги кунга қадар Холмирза ота рафиқаси Рўзигул ая билан ўн фарзандларининг қуршовида қарилик гаштини сурмоқда.\nХалқ депутатлари Сирдарё вилоят Кенгаши депутати.\nМатлубахон Тўйчиева – фидойи депутат\nСиновли кунларни енгиш фақат ўз қўлимизда\nДавлат фуқаролик хизмати жиддий ислоҳотларга муҳтож\n“Кўп болали оила” деб қандай оилага айтилади?


Қиш учун қанча картошка, пиёз, сабзи ва гуруч ғамланиши маълум қилинди\n17 апрел 2021, Тошкент вақти: 15:33\n25 ноябрда ҳукумат “2019-2020 йилги қиш-баҳор мавсумида республика аҳолисини ва ижтимоий соҳа муассасаларини асосий турдаги қишлоқ хўжалиги маҳсулотлари билан кафолатли таъминлаш чора-тадбирлари тўғрисида”ги қарорни қабул қилди.\nБу ҳақда хабар қилган Адлия вазирлигига кўра, қарор билан 2019-2020 йилги қиш-баҳор мавсумига асосий турдаги қишлоқ хўжалиги маҳсулотларини захирага жамғаришнинг прогноз ҳажмлари тасдиқланди.\nУнга кўра, 4 та асосий турдаги (картошка, пиёз, сабзи, гуруч) қишлоқ хўжалиги маҳсулотларининг республика бўйича жами захира ҳажми 414 399 тонна этиб белгиланди.\nШунингдек, ушбу маҳсулотларни захирага ғамлаш учун маҳсулот ишлаб чиқарувчилар, тайёрлов ташкилотлари ва ижтимоий соҳа муассасалари ўртасида истисно тариқасида тўғридан-тўғри контрактация шартномалари тузилади.\nҚарорга мувофиқ, 2020 йил 1 январга қадар захирага қўйилган маҳсулотни ички истеъмол бозорига етказиб бериш ва савдо шохобчаларини жойлаштириш жадваллари ишлаб чиқилади.\nБунда, маҳсулотлар республиканинг барча минтақалари, шу жумладан, тоғли ва бориш қийин бўлган ҳудудлари бўйича бир текис тақсимланади.\nБюджет ташкилотлари учун қишлоқ хўжалиги маҳсулотлари ва ижтимоий аҳамиятга эга озиқ-овқат товарларининг асосий турларини харид қилишга чекланган нархлар ўрнатилади.


Ғойиб бўлган телевизорлар – "Тасвир" нашриёт уйи\nҒойиб бўлган телевизорлар\nДавлат божхона қўмитаси ва Ички ишлар вазирлиги ходимлари ҳамкорликда божхона тўловларини тўламасдан жуда кўп миқдордаги телевизорларни республикага ноқонуний олиб кириш билан боғлиқ жиноятни фош этишди.\nБирлашган Араб Амирликларидан “People group Uz” корхонаси номига юборилган 2та темир йўл контейнеридаги юклар божхона расмийлаштирувини амалга ошириш мақсадида “Тошкент товар” ташқи иқтисодий фаолият божхона постига етиб келган.\nГарчи йўл-юк кузатув ҳужжатларига кўра, ушбу контейнерда 1644 дона телевизор келтирилгани маълум қилинган бўлса-да, ҳужжатлардаги маълумотларнинг ўчирилгани ва бўялгани божхона ходимларида шубҳа уйғотди ва ушбу юкларнинг алоҳида назоратга олинишига сабабчи бўлди. Шунингдек, юк эгаларининг ўз товарларини олиш учун келмагани шубҳаларни янада кучайтирди.\nШундан сўнг ушбу контейнерлар белгиланган тартибда ва холислар иштирокида божхона кўригидан ўтказилганда ҳар иккала контейнер ҳам бўм-бўш эканлигини аниқланди. Боз устига, солиқ ва божхона идораларидаги мавжуд ахборот базаларида ҳужжатларда кўрсатилган “People group Uz” корхонаси аслида умуман мавжуд эмаслиги ҳам аён бўлди.\nМазкур ҳодисадан сўнг Давлат божхона қўмитаси ва ҳуқуқни муҳофаза қилувчи бошқа идоралар вакиллари билан ҳамкорликда зудлик билан тезкор-текширув тадбирлари амалга оширилди. Натижада, ушбу юклар “Тошкент товар” ташқи иқтисодий фаолият божхона постига етиб келгунга қадар фуқаролар — Н. Х ва А.А. томонидан олдиндан жиноий тил бириктирилган ҳолда контейнердан туширилиб, қайта сотиш мақсадида пойтахтимиздаги савдо марказларига ҳамда бир қисми фуқаро А.У.нинг хонадонига яширилгани фош бўлди.\nҲозир ушбу қонунбузарлик ҳолати юзасидан божхона органлари томонидан жиноят иши қўзғатилиб, тергов ҳаракатлари олиб борилмоқда.


Компаниянинг мижозлар билан олиб борган кўп йиллик иш тажрибаси Сиз учун суғуртанинг махсус ишлаб чиқилган дастурларини таклиф этишга имкон беради:\n- бахтсиз ҳодисалардан суғурталаш;\n- ишлаб чиқаришдаги бахтсиз ҳодисалардан жамоавий суғурталаш;\n- кредит олувчининг ҳаёти ва соғлиғини бахтсиз ҳодисалардан суғурталаш;\n- ҳорижга чиқувчи шахсларни суғурталаш;\n- спортчиларни бахтсиз ҳодисалардан суғурталаш.\n«KAFOLAT sug'urta kompaniyasi» AJ компаниясида суғурталанишнинг афзалликлари:\n- кенг қамровли хавф-хатарлардан ҳимоялаш;\n- кўрилган зарарни қисқа муддатларда тўлаб берилиши;\n- Республикамизнинг барча минтақаларида компаниянинг кенг тармоқли бўлинмалари мавжудлиги;\n- доимий мижозларга ҳамда оилавий ва жамоавий суғурталанишда суғурта мукофотлари бўйича имтиёзлар мавжудлиги.\nO`qilganlik soni: 4905\nPDF ko`rinishda ko`chirib olish (~74.58 KB)


"Ўзфармсаноат" тугатилди. Соғлиқни сақлаш вазирлиги ҳузурида Фармацевтика тармоғини ривожлантириш агентлиги ташкил қилинди / Ўзбекистон янгиликлари, энг сўнгги хабарлар\nБугун: Жума, сентябр 20, 2019\nФарғонадан уч эгизак дунёга келди. Уларга қандай исм қў...\n19 сентябр 2019 23:16\n1, 3, 5, 10, 25 сўмлик эски пул ва тангалар муомаладан ...\n19 сентябр 2019 22:34\nТошкент давлат юридик университетига янги ректор ва про...\n19 сентябр 2019 22:07\nСИЁСАТ 0 Шархлар 2487 кўрилди\n"Ўзфармсаноат" тугатилди. Соғлиқни сақлаш вазирлиги ҳузурида Фармацевтика тармоғини ривожлантириш агентлиги ташкил қилинди\nноя 07 / 2017\nПрезидент 7 ноябрь куни “Фармацевтика тармоғини бошқариш тизимини тубдан такомиллаштириш чора-тадбирлари тўғрисида”ги фармонни имзолади. Ҳужжат матни ЎзАда эълон қилинди.\nФармон билан Соғлиқни сақлаш вазирлиги ҳузурида Фармацевтика тармоғини ривожлантириш агентлиги ташкил этилди. Шу билан бирга, “Ўзфармсаноат” концерни тугатилмоқда.\nСоғлиқни сақлаш вазирлигининг “O‘zmedeksport” давлат корхонаси “O‘zmedimpeks” давлат унитар корхонаси этиб қайта номланиб, Агентликнинг тасарруфига ўтказилди. Бунда “O‘zmedimpeks” Соғлиқни сақлаш вазирлиги томонидан белгиланадиган рўйхат бўйича ижтимоий аҳамиятга эга дори воситалари ва тиббиёт буюмларининг ягона етказиб берувчиси этиб белгиланди, шунингдек, уларни сақлаш, қайта ишлаш ва етказиб бериш бўйича агенти ҳисобланади.\nПрезидент фармони: ҳокимликларга тадбиркорларни ўз фаолиятидан ташқари турли ишларга мажбурий жалб қилиш тақиқланди\nДам олиш кунлари ҳаво салқинлашади, кучсиз ёмғир ёғиши мумкин


Ғайб илми даъвогарлари - Fitrat.uz\nБош саҳифа / Мақолалар / Ғайб илми даъвогарлари\nҒайб илми даъвогарлари\nIyul 29, 2017\tҒайб илми даъвогарлариda fikr bildirishni o'chirish 662 Кўришлар\nДунёни ямадик йиртиб олиб динимиздан,\nДин ҳам кетди, дунё ҳам кетди қўлимиздан.\nБутун оламларни яратиб, уни бошқариб турган Аллоҳ таолонинг илми ҳар нарсага шомилдир. Ҳеч бир сифатда унинг мисли ва ўхшаши бўлмагани каби, илм ва қудратда ҳам ҳеч ким унга баробар эмас. Аллоҳ таоло ўзининг илми азалийси билан барча воқеа ҳодисаларни олдиндан билгувчидир. Аммо, Ўзининг ҳикмати билан бандаларини имтиҳон қилиш мақсадида ғайбий ишларни ва келажакда бўладиган воқеаларни инсонлардан сир тутди. Бу ҳақда Қуръони Каримнинг «Жин» сураси 260-ояти каримасида шундай дейилади:\n«(У) ғайбни билгувчидир. Бас, Ўз ғайбидан бирор кимсани хабардор қилмас»\nДемак, инсоннинг тақдирини ва бошқа ғайбий ишларни Аллоҳдан бошқа ҳеч ким билмайди. Агар бу ишлар инсонларга маълум бўлганида эди, имтиҳон бўлмас эди. Чунки, ғайбни билган ҳар бир киши фақат ўзига фойдали ишларни қилиб, зарарли нарсалардан сақланган бўларди. Келажакдаги нарсаларни билишликни даъво қилган ҳар қандай одам ёлғончи ва кофирдир.\nАйни пайтда бутун дунёнинг энг катта муаммоларидан бири бўлган фолбинлик, мунажжимлик ва сеҳр замонамизнинг бошига битган бало бўлди, десак хато қилмаймиз. Бунга мисол, Россия Фанлар академияси 2013-йилда берган маълумотларига қарайдиган бўлсак, россиялик аёлларнинг 67 фоизи, эркакларнинг эса 4 фоизи фолбин, экстрасенс ва сеҳргарларга мурожаат қилар экан. Россияликлар чет элда даволаниш учун йилига 17 миллиард доллар пул сарфлашса, фолбин, коҳин ва сеҳргарларга сал кам икки баробар кўпроқ пул сарфлашар экан. Ушбу маълумотлардан хабардор бўлган ҳар қандай инсофли одам жиддий ташвишга тушмай иложи йўқ.\nБизнинг диёримизда ҳам турли фолбинлар, мунажжимлар, ҳар хил башоратчилар жуда кўпайиб кетди. Улар буни касб қилиб олиб, инсонларни алдаб осонгина пул топиш йўлига айлантириб олишган. Энг ачинарлиси, бундай номақбул ҳолатга диний тус берилди. Мана шу ишлар билан шуғулланаётган кимсалар эгнига чопон, бошига салла ёки дўппи кийиб, аёллар эса бошларига рўмол ташлаб, қўлларига тасбеҳ олиб олишадиган бўлди. Бу кўриниш инсонларни лақиллатишда анча қўл кела бошлади. Гўёки башорат бераётганлар Аллоҳ томонидан танланган тақводор кимсалар ва уларга келажакнинг башорати берилгандек. Буларнинг бари ёлғондан ўзга нарса эмас, фақатгина ёлғон бўлибгина қолмай, кишини кофир қилувчи катта гуноҳ ишлардандир.\nИслом уламолари сеҳргар, шак-шубҳасиз, кофир бўлади, деган ҳукмни ўқишган. Бунга ҳужжат сифатида Бақара сурасининг 102-оятини келтирадилар:\n«Балки одамларга сеҳр ўргатадиган шайтонлар кофир эдилар…»\nЛаънатланган шайтоннинг инсонларга сеҳр ўргатиши, одамларни сеҳрга чорлашидан кўзлаган мақсади – инсонларни Роббиларига ширк келтиришларига ундашдир. Ана шундагина шайтон уларни бемалол турли ёмон ва нотўғри йўлларга бошлаши анчагина осонлашади. (Аллоҳ барчаларимизни бундан асрасин!) Бундай нарсаларга ишонган кимсалар эса охиратда жаннатдан умидларини узган кимсалардир. Чунки, Абу Мусо розияллоҳу анҳудан ривоят қилинган бир ҳадиси шарифда Расулуллоҳ соллаллоҳу алайҳи васаллам шундай марҳамат қиладилар:\n«Уч тоифа одам жаннатга кирмайди: «Маст қилувчи нарсага одатланиб қолган кимса, қариндош-уруғлар билан алоқани узган кимса ва сеҳрни тасдиқловчи кимса»»\nФолбинлик, келажакни башоратини бериш, бирор нарса тўғрисида ўзи кўрмай туриб маълумот бериш каби ишлар ҳам сехргарлик хукмида бўлади. Али ибн Абу Толиб шундай дейдилар: «Фолбин сеҳргардир, сеҳргар эса кофирдир»\nКишилар асосан бирор муаммога дучор бўлганларида, кимдандир ўч олиш мақсадида, бирор кимсани ўз измига солиш ниятида, ишим юришиб кетсин ёки бахтим очилсин деб сехргарлар ва фолбинларга мурожаат этишади. Улар буни мақсадларига етишишнинг энг осон йўли деб билишади. Аммо, қилаётган ишлари мутлоқ нотўғри ва куфр иш эканини ўйлаб ҳам кўришмайди.\nИмрон ибн Ҳусайн розияллоҳу анҳудан ривоят қилинади: Расулуллоҳ соллаллоҳу алайҳи васаллам шундай дедилар:\n«Ким қуш билан фол очса ёки қуш билан фол очтирса, ким коҳинлик қилса ёки коҳинга мурожаат қилса, ким сеҳр қилса ёки сеҳр қилдирса, у биздан эмас. Ким фолбинга бориб, унинг айтганига ишонса, Муҳаммад (с.а.в.)га нозил қилинган нарсага куфр келтирган бўлади»\nДемак, сеҳргарлик, фолбинлик ва келажакни башорат қилишликнинг ҳар қандай тури билан шуғулланишлик ёки уларга ишонишликнинг гуноҳи улкан бўлар экан. Расулуллоҳ соллаллоҳу алайҳи васалламга нозил қилинган нарсага куфр келтирибди дегани – Аллоҳ нозил қилган Қуръонга куфр келтиришлик деганидир, бу эса мусулмонлар сафидан чиқиб кофир бўлиш демакдир.\nБаъзи туппа-тузук кишилар ҳам «Ишонмаймиз-у, лекин шундай бўлса ҳам бир бориб қўяверайликчи», деб ёки «Фолга ишонма, фолсиз юрма», деб фолбинлар ҳузурига бораверишади. Бу ҳам мутлақо нотўғри ишдир. Мўмин киши шубҳали нарсалардан йироқда юриши лозим. Ишонмас экансан, бориб нима қиласан!? Умар ибн Хаттоб айтадилар:\n«Эътиқодингизга кўра яшамаётган бўлсангиз, Яшаётганингиз каби эътиқод қила бошлайсиз»\nБундан ташқари, ишонмасада фолбиннинг ҳузурига бориб бирор нарса тўғрисида сўраса қирқ кечагача унинг тавбаси тўсилиши, ибодати қабул бўлмаслиги ҳусусида Пайғамбаримиз соллаллоҳу алайҳи васаллам огоҳлантириб айтганлар. Ҳақиқий мўмин киши учун қирқ кунлик эмас бир вақт намозининг қабул бўлмаслигининг ўзи ҳам катта мусибатдир.\nФолбинларга, сеҳргарларга ишониб бораётганлар наҳотки ўйлаб ҳам кўришмайди, бахт истаб борган фолбинларининг аслида ўзи ёки фарзанди ёки яқинлари бахтсиз, омад истаб борган сеҳргарларининг ўзи омади юришмаган инсон, келажак башорати умидида борган башоратчилари нима учун келажакни кўриб ўзи учун энг яхши нарсаларни қилиб олмайди?! Демак, буларнинг бари ёлғон. Энг беҳожат, барча ишга қодир, келажакдаги нарсаларнинг барини аниқ билгувчи зот – ягона Аллоҳдир. Ҳақиқий мусулмон инсон барча ишларида фақатгина Аллоҳга дуо қилиб сўраши лозим. Чин дилдан пок ният билан қилинган дуо албатта ижобатдир. Баъзан дуонинг натижаси бўлмаётгандек туюлади, аммо сўраётган нарсамиз кечикиши биз учун яхшироқлиги учунгина кечикаётгандир ёки дуо қилаётган нарсамиз бизлар учун аслида яхшилик эмасдир ва мана шунинг учун Аллоҳ бизга уни раво кўрмаётгандир. Чунки, Аллоҳ бизга нима яхши-ю, нима ёмон эканини биздан кўра яхшироқ билгувчи зотдир.\nХулоса қилиб айтганда, барча ғайбий ишлар Аллоҳга хосдир. Шунга кўра турли фолбинлик, мунажжимлик ёки ғайбий ишлардан хабар бериш шариатимиз асосларига хилоф ишдир. Аллоҳ барчаларимизни фолбин, сеҳргар ва бошқа ношаръий иш қиладиганларнинг хизматидан фойдаланишдан, уларнинг алдовига учишдан доимо ўзи асрасин!\nАввалги МАККА – МАДИНА ТЕЗЮРАР ЙЎЛИ СИНОВДАН ЎТКАЗИЛДИ\nКейинги ТУРКИЯ ПРЕЗИДЕНТИ МУСУЛМОН МАМЛАКАТЛАРИДАГИ ТАЪЛИМ ТИЗИМИНИ ТАНҚИД ҚИЛДИ


08:01 06 Июл 2020\n13:15 29.04.2020 (Янгиланган 19:26 29.04.2020) Ҳавола олиш\nЖаҳон банки прогнозига кўра COVID-19 пандемияси туфайли халқаро пул ўтказмалари миқдори ўртача 20%га камаяди.\nПул ўтказмалари камайиши биринчи навбатда Европа ва Марказий Осиё ҳудудида кутилдмоқда - 27%, ундан сўнг Африкада жанубида - 23%, Жанубий Осиёда - 22%, Яқин Шарқ, Шимолий Африка ва Лотин Америкасида - 19% ва Тинч океани ҳудудида - 13%.\nУшбу камайиш биринчи навбатда меҳнат мигрантлари даромадлари камайиши ва уларнинг иш ўринларини йўқотишлари билан боғлиқ, чунки қабул қилиувчи мамлакатларда иш берувчилар биринчи навбатда меҳнат мигрантларидан иборат ходимларни қисқартиради.\nПул ўтказмалари – ривожланаётган мамлакатлар учун жуда муҳим даромад манбаидир. COVID-19 туфайли содир бўлаётган бугунги иқтисодий рецессия мигрантларнинг уйларига пул ўтказиш имкониятини чеклайди ва ва ривожланаётган мамлакатлар иқтисодиётининг тикланишини кечиктиради, - деди Жаҳон банки гуруҳи президенти Дэвид Малпасс.\nЭслатиб ўтамиз, 2019 йилда халқаро пул ўтказмалари миқдори рекорд натижа қайд этган эди. Шунингдек ўтган йилда ўртача даромад миқдори кам бўлган мамлакатларга халқаро пул ўтказмалари миқдори биринчи марта тўғридан тўғри хорижий инвестициялардан ҳам ошиб кетган эди.


Ўзбекистон ва Тожикистон ўртасида экспорт-импорт ҳажми қисқарди\nМаҳаллий савдогарларнинг айтишларича, Тожикистон бозорларида Ўзбекистонда ишлаб чиқарилган саноат молларинигина эмас, озиқ-овқат маҳсулотларининг ҳам харидори кўп.\nТожикистон Божхона қўмитаси Ўзбекистон билан ташқи савдо ҳажми сўнгги бир йил ичида кескин қисқарганини қайд этди.\nМазкур идоранинг жорий йил биринчи чораги бўйича ҳисоботига кўра, икки қўшни давлат ўртасида олди-берди ўтган йил шу даврига нисбатан тахминан 24 фоизга қисқарган.\nЎзбекистон билан аввалгидек олди-берди қилинмаяпти\nТожикистон Божхона қўмитаси раиси ўринбосари Неъматбой Раҳматов жорий йил уч ойи давомида Ўзбекистон билан савдо алоқалари аввалги йилларга нисбатан ёмонлашганини билдирди.\n- Жорий йилнинг уч ойи давомида Ўзбекистон билан олди-берди 11,8 миллион АҚШ долларини ташкил қилди. Жумладан, импорт 300 минг долларни ташкил қилди. Агар божхона статистикаси маълумотларига назар ташласак, ҳақиқатан Ўзбекистон билан ташқи савдо ҳажми кескин қисқаргани гувоҳи бўламиз, - дея билдирди тожик расмийси Неъматбой Раҳматов.\nАйтилишича, ўтган йил биринчи чорагида Тожикистоннинг Ўзбекистон билан хорижий савдо ҳажми 15 миллион доллардан ортиқроқ маблағни ташкил қилган.\nАснода Тожикистон иқтисод ва савдо вазирлиги ҳам қўшни Ўзбекистон билан савдо-сотиқ ҳажми қисқарганидан огоҳлантирмоқда.\nМазкур вазирлик масъулларидан бири Озодлик мухбири билан хос суҳбатда бунинг сабабини икки давлат сиёсий муносабатларидаги вазият билан изоҳлади.\nЖорий ҳафта бошида маҳаллий ва хорижий журналистларни бир давра суҳбатига тўплаган Тожикистон президенти қошидаги Стратегик марказ раиси Суҳроб Шарипов ҳам сўнгги бир йил давомида Тожикистоннинг Ўзбекистон билан муносабатлари ташвишланарли ҳолатга келиб қолганини айтганди.\nЎзбекистон маҳсулотларига эҳтиёж катта\nАйни пайтда Тожикистон бозорларида сотилаётган озиқ-овқат маҳсулотларию саноат моллари орасида Ўзбекистонда ишлаб чиқарилган маҳсулотларни кўплаб учратиш мумкин.\nДушанбелик Ҳайдарали ота бунинг сабабини ўзича таҳлил қилади.\n- Бозорларимизда Ўзбекистоннинг моли кўп. Ўзбекистон молига талаб катта. Чунки у тоза пахтадан ишланган. Хитойдан келаётган газламалар ҳеч нарсага ярамайди. Мана шу пол ювадиган матоҳ ҳам пахтадан. Буни ҳам Ўзбекистондан олиб келамиз. Агар бу капрон бўлса, сувни ўзига тортмайди. Ўзбекистонда ишланган молларнинг сифати яхшилиги учун унга эҳтиёж катта, - дейди Душанбе бозорларида баззозлик билан шуғулланувчи Ҳайдарали ота.\nТожикистонликлар Ўзбекистонда ишлаб чиқарилган саноат молларинигина эмас, балки озиқ-овқат маҳсулотларини ҳам яхши харид қилаётгани кузатилади.\nФикримизга Самарқанд вилояти ва Фарғона водийсидан олиб кирилаётган эртанги полиз маҳсулотлари мисол бўла олади.\nРоҳи оҳан: Ўзбекистон билан боғлиқ муаммолар бартараф қилинди\nАйни пайтда Тожикистон темир йўллари ширкат масъуллари Ўзбекистон билан боғлиқ муаммолар батамом бартараф қилинганини эътироф этмоқдалар.\nМазкур идора раис ўринбосари Усмон Қаландаровнинг таъкидлашича, ўтган йили маҳаллий ва халқаро оммавий ахборот воситалари бош мавзусига айланган “ўзбек-тожик баҳси”га аллақачон сўнгги нуқта қўйилган.\n- Ҳозир Ўзбекистон ҳудудида вагонларимиз ўтган йили бўлгани каби ушлаб қолинаётгани йўқ. Бизга тегишли ҳамма вагонлар - у қайси маҳсулот тури бўлмасин - ўз вақтида етказиб турилибди. Албатта бир-икки кун тўхтатиб қолинаётган вагонлар бор. Лекин, бу ҳам бўлса, савдогарларимиз айби билан бўлмоқда. Чунки улар вагонга бошқа юк ортади, божхона ҳужжатларида эса мутлақо бошқа юкни кўрсатишади. Аслини олганда, Ўзбекистон билан муаммоларимиз аллақачон ҳал бўлган, - деди Тожикистон темир йўллари масъули Қаландаров 20 апрел кунги матбуот анжуманида.\nТожик расмийси Ўзбекистон ҳудудида тожикистонлик тижоратчиларга тегишли юк вагонлари ўзбекистонлик чегарачилар ва божхоначилар томонидан талон-тарож қилинаётганига оид даъволарда асос йўқлигини қўшимча қилди.\nПодшоҳларимизга инсоф берсин!\nАйни пайтда тожикистонлик савдогарлар ўзбекистонлик божхона ходимлари “ишнинг белига тепаётгани” дан шикоят қилади.\nАввалроқ суҳбатга тортганимиз Ҳайдарали отанинг айтишича, Ўзбекистондан маҳсулот олиб чиқиш ҳамманинг ҳам қўлидан келавермайди.\n- Ўзбекистон савдо ишларида одамни кўп овора қилади. Иккита мелисаси чиқса, дўқ уриб, қўлингиздан молингизни тортиб олади. Документингиз бўлган тақдирда ҳам сизни эзиб ташлайди. Улар билан муомала қилиб бўлмайди, муомалага тушунмайди улар. Мана одамлар вагон-вагон мол олиб келаяпти, таможнийлар вагонларнинг полмбаларини очиб, молларимизни тушириб қолаяпти, - дея зорланар экан умри савдо билан ўтган Ҳайдарали ота подшоҳларга инсоф тилашини қистириб қўйди.\nМуқобил йўлларни ишга солиш керак\nТожикистонлик иқтисодчи, Ўзбекистон ва Тожикистон муносабатларини кўп йиллардан буён кузатиб келаётган мустақил таҳлилчи Ҳожимуҳаммад Умаров Ўзбекистон Тожикистон билан ўзаро муносабатда “отдан тушса ҳам, эгардан тушмаслик” принципига асосланган ҳолда иш тутаётир, дея мулоҳаза билдиради.\n- Кўпдан буён чўзилиб келган вагон жанжали битди. Лекин бошқа жанжал бошланди. Масалан, Ўзбекистон томонидан газ нархининг яна 20 АҚШ долларига оширилгани сабабли ўзбек зангори оловига катта эҳтиёж сезаётган йирик саноат корхоналаримиз касод бўлаётир. Бундай мисолларни кўплаб келтириш мумкин. Масалан, Ўзбекистоннинг Марказий Осиё ягона энергетика тизимидан чиқиб кетиши иқтисодиётимизга миллионлаб сомоний зарар етказди. Албатта бу Ўзбекистон давлат корхоналарининг айби билан эмас, балки “юқори”дагиларнинг шахсий амбициялари туфайли содир бўлаётир. Менимча, Тожикистон ҳукумати ўз муаммоларини ҳал қилиш учун кўпроқ муқобил йўлларни излаши лозим, - дейди иқтисодчи Ҳожимуҳаммад Умаров.\nСиёсий таҳлилчи Абдуғани Мамадазимов фикрича, Совет Иттифоқи тарқаб кетганидан сўнг Ўзбекистон билан Тожикистон ўртасида имзоланган бир қатор ҳамкорлик шартномалари қоғоздан амалга кўчмаган. Таҳлилчига кўра, Ўзбекистон томони Тожикистон олдидаги халқаро мажбуриятларини ҳам бажармаяпти.\nБироқ ўзбек расмийлари бунинг аксини таъкидламоқдалар. Ўзбекистоннинг Душанбедаги элчиси Шоислом Шоқосимов сўнгги йиллар ўзбек-тожик муносабатларида яхши томонга ўзгаришлар бўлаётганини айтади.\nХусусан, Ўзбекистон расмийсига кўра, маданий, иқтисодий алоқаларда мавжуд “кўп йиллик музлар эриган”.\nШоислом Шоқосимовнинг Озодликка маълум қилишича, шу йил октябрида МДҲ давлат раҳбарларининг Душанбе шаҳрида ўтажак саммитига Ўзбекистон президенти Ислом Каримов келиб, тожикистонлик касбдоши Имомали Раҳмон билан учрашган пайтда қатор масалалар ҳал қилиб олиниши кутилмоқда.


Тошкентда Германияга юборишни ваъда бериб, фуқарони "яхшигинага туширган" МЧЖ раҳбари қўлга олинди - Darakchi\nЖИНОЯТ 21.02.2020, 19:42\nТеглар: фирибгарлик, жиноят\nҲамюртларимиз орасида ўзига ишонч билдирган содда одамларни чув тушаётган фирибгарлар ҳамон учраб турибди. Ана шундай фирибгарлик жинояти билан яна бир шахс қўлга олинди. Бу ҳақда Тошкент шаҳар ИИБ хабар берди.\nЮнусобод тумани ИИО ФМБдан келиб тушган хабарга кўра, 2019 йилнинг март ойидан октябрь ойигача бўлган давр ичида МЧЖлардан бирининг раҳбари бўлмиш 44 ёшли Жанган Е. 53 ёшли Улуғбек С.га уни Германияга ишга жўнатишни ваъда қилган. Ўз “хизматлари” учун эса аёл 5500 АҚШ доллари олиб, ваъдасида турмасдан, пулларни ўз эҳтиёжларига сарфлаб юборган.\nУшбу факт асосида Ўзбекистон Республикаси Жиноят кодексининг 168-моддаси (“Фирибгарлик”) бўйича жиноий иш қўзғатилди. Суд томонидан тилхат кўринишида эҳтиёт чораси кўрилди.\n"Ҳурматли ҳамшаҳарлар ва шаҳримиз меҳмонлари! Сизга масалангизни ҳал қилишни ваъда қилган одамларга нотариус орқали расмийлаштирмасдан туриб пулларингизни беришга шошилманг!" деб фуқароларни огоҳлантирмоқда ИИБ ўз хабарида.


09 май 2021, Тошкент вақти: 16:52\nРоссиянинг БМТдаги доимий вакили Виталий Чуркин.\nРоссиянинг БМТдаги доимий вакили Виталий Чуркин Донбассда Малайзияга қарашли самолётнинг ҳалокати сабаблари "тергов қилиниб", уни "уриб туширганлар жазосиз қолишига умид" қилишини билдирди. 29 июль куни БМТ Хавфсизлик Кенгашидаги нутқи пайтида Чуркиннинг янглишиб айтган бу сўзлари кўпчилик тарафидан Россиянинг асл позицияси сифатида қабул қилинди. Йиғин иштирокчилари Виталий Чуркиннинг Украина Ташқи ишлар вазири Павел Климкинга қўпол муомалада бўлганига ҳам гувоҳ бўлди.\nРоссиянинг БМТдаги доимий вакили Виталий Чуркин ўз мамлакатининг Мaлaйзия йўловчи сaмолётининг Укрaинa шaрқидa уриб туширилгaни юзaсидaн хaлқaро трибунaл тaшкил этиш бўйичa БМТ Хaвсизлик Кенгaшигa киритилгaн резолюциягa қaрши чиқиши ортидан нутқ сўзлади.\nЧуркин сўз бошиданоқ бошқа мамлакат дипломатлари қаторида Украина Ташқи ишлар вазири Павел Климкинни танқид остига олиб, унга қўпол муносабатда бўлди.\nУкраина Ташқи ишлар вазирининг “Агарда сиз айбдорлардан бири бўлмасангиз, бу резолюцияга қарши чиқишга ҳеч қандай асос йўқ”, деган сўзлари Россия вакилининг ғазабини келтирди.\n- Фуқаровий самолётлар нега ҳарбий ҳаракатлар кетаётган ҳудудга юборилди? Украина қуролли кучлари, жумладан авиация ёрдамида ҳарбий ҳаракатларни олиб бораётган ҳудудга нега юборилди? Бу ҳудудга фуқаровий самолётлар нега юборилди? Малайзия Боинги йўловчилари ҳудудингизда қуролли можаро кетаётганидан хабари бўлмаган бўлиши мумкин. Борингки Малайзия авиация расмийлари сизларда қуроллик можаро кетаётганини билмаган бўлиши мумкин. Лекин сизнинг бундан хабарингиз бор эдику, нега бундай қилдингиз? Хасисликданми? Ё бошқа бирор сабабданми? – дея ўшқирди Чуркин.\nВитaлий Чуркин Россия мутaхaссислaри, бошқа мамлакатлардан фарқли ўлароқ, ҳалокат жойигa тўлиқ киритилмaгaни вa трибунaлнинг жорий қилиниши бир тaрaфлaмa бўлиб, оммaвий aхборот воситaлaридaги “пропaгaндa”гa сaбaб бўлишини иддао қилди.\nАна шундан кейин ҳаяжонланиб кетган Россия расмийси 298 одам ўлимига сабаб бўлган ҳалокат сабабчилари “жазосиз қолишига умид қиламиз”, деган баёнотни қилди.\n- Умид қиламизки, бу тергов бунинг тагига етади ҳамда самолётни уриб тушурганлар ҳам, уни ҳарбий ҳаракатлар кетаётган ҳудудга юборганлар учун ҳам жазоланмасдан қолади, деди Виталий Чуркин.\nРоссия дипломатининг бу сўзлари рус тилини яхши билганларни саросимага солди, бироқ инглиз тилига синхрон таржимада таржимон унинг сўзларини тўғрилаб кетди.\nБМТ Хавфсизлик кенгашида Чуркиндан аввал сўз олган дипломатлар Кремлни Украина шарқидаги айирмачиларни қўллаб-қувватлаётганликда ва шу сабабли трибуналга қарши чиқаётганликда айблади.\nВиталий Чуркиннинг янглиш айтилган, аммо ҳар доимгидек жўшқин нутқлари Интернет блогерлари ва оммавий ахборот воситалари орасида биринчи марта қизғин баҳсларга сабаб бўлаётгани йўқ.\nХавфсизлик кенгашининг март ойида Украина можароси масаласида бўлиб ўтган йиғилишида ҳам Дебальцево қопқонига тушган ва россияпарпаст айирмачилар томонидан қирғин қилинган Украина жангчилари масаласида у:\n- Биз уларга Дебальцеводан чиқиб кетишни тавсия қилган эдик, дея, ўз хатосини тушуниб, “кўнгиллилар тавсия қилган эди”га тўғрилаб олган эди.\nВиталий Чуркиннинг бундай янглиш баёнотларини блогерлар “Фрейд бўйича қилинаётган хатоликлар” деб атамоқда.\nЛюдмила Григорьева исмли Интернет фойдаланувчиси “Ост онг онгдан олдинлаб кетиб қолди, ҳақиқатни яшириб бўлмайди”, деб ёзса, Зелимхан исмли бошқаси “Эътибор беринг – Чуркин ҳаммасини қоғозчадан ўқиб беряпти. Демак, рост гапни айтди”, деб таъкидлади. Татьяна Черненко исмли Интернет фойдаланувчиси эса Виталий Чуркин сўзлари ва Россия ҳукумати олиб бораётган сиёсатга ўз муносабатини билдириб, “Бундай дипломатиядан бутун дунё шокда!” дея ёзди.\nЭслатиб ўтамиз, 29 июль куни Россия Мaлaйзия йўловчи сaмолётининг Укрaинa шaрқидa уриб туширилгaни юзaсидaн хaлқaро трибунaл ташкил этишга қарши чиқиб, вето ҳуқуқидан фойдаланди.\nМaлaйзия, Aвстрaлия, Ҳоллaндия вa Укрaинa тaрaфидaн киритилгaн ҳужжатни кенгaшнинг 15 aъзосидaн 11тaси қўллaб овоз берди. Хитой, Венесуэлa вa Aнголa бетaрaф қолди.\n2015 йилнинг 1 июлида Нидерландия MH17 ҳалокати юзасидан ўтказган тергов асосида якуний хулосаларни эълон қилди ва бу натижалар жорий йил октябрида эълон қилинишини билдирди.\n14 июль куни Малайзия БМТнинг Хавфсизлик Кенгашига Донбассда Boeing 777 учоғининг ракетадан уриб туширилгани юзасидан халқаро трибунал ташкил этиш борасида резолюция киритди. Бу ҳужжатни Нидерландия, Украина, Австралия ва Бельгия қўллаб-қувватлади. Владимир Путин ҳукумати эса бундай трибуналга эҳтиёж йўқлигини иддао қилиб, халқаро суд ўтказилишига мутлақо қарши чиқди.\nРезолюция лойиҳaсидa бaрчa дaвлaтлaр терговдa ҳaмкорлик қилиши керaклиги, aкс ҳолдa сaнкциялaр қўллaниши кўзгa тутилгaн.\nАйни пайтда, Украина осмонида халок бўлганларнинг яқинлари аллақачон халқаро судга мурожаат қилди ва тан олинмаган “ДНР” собиқ мудофаа вазири Игорь Гирькин-Стрелковни жавобгарликка тортиб, унга 900 миллион доллар жарима солишни талаб қилди.\n2014 йил 17 июль куни Украина шарқида Малайзияга қарашли МН17 рейси уриб туширилиши оқибатида Boeing 777 бортидаги 298 йўловчи ва экипаж аъзолари ҳалок бўлган эди.


Амикацин – medu.uz – Дорилар ҳақида маълумотлар ўзбек тилида\nHome Йўриқномалар Амикацин\nПрепаратнинг савдо номи: Амикацин\nЧиқарилиш шакли: вена ичига ва мушак ичига юбориш учун эритма тайёрлаш учун кукун\nфаол модда: амикацин сульфати (амикацинга қайта ҳисобланганда) – 500 мг.\nФармакотерапевтик гуруҳи: антибиотик (аминогликозидлар гурухи).\nКенг таъсир доирасига эга яримсинтетик антибиотик, бактерицид таъсир кўрсатади. Рибосомаларнинг 30S суббирликлари билан боғланиб, транспорт ва матрицали РНК комплексини ҳосил бўлишига тўсқинлик қилади, оқсил синтезини блоклайди, шунингдек бактерияларнинг цитоплазматик мембраналарини бузади.\nАэроб грамманфий микроорганизмлар – Pseudomonas aeruginosa, Escherichia coli, Klebsiella spp., Serratia spp., Providencia spp., Enterobacter spp., Salmonella spp., Shigella spp.; баъзи граммусбат микроорганизмларга – Staphylococcus spp. (шу жумладан пенициллинга, баъзи цефалоспоринларга чидамли) нисбатан юқори фаол; Streptococcus spp. га нисбатан ўртача фаол.\nБензилпенициллин билан бир вақтда буюрилганида Enterococcus faecalis нинг штаммларига нисбатан синергик таъсир кўрсатади.\nАнаэроб микроорганизмларга таъсир қилмайди.\nАмикацин бошқа аминогликозидларни фаолсизлантирадиган ферментларнинг таъсири остида фаоллигини йўқотмайди ва тобрамицин, гентамицин ва нетилмицинга чидамли Pseudomonas aeruginosa нинг штаммларига нисбатан фаоллиги сақланиб қолиши мумкин.\nМушак ичига (м/и) юборилганидан сўнг тез ва тўлиқ сўрилади.\n7,5 мг/мл дозада мушак ичига юборилганида максимал концентрацияси (Cmax) – 21 мкг/мл, 7,5 мг/мл дозада вена ичига инфузия қилингандан 30 минутдан кейин – 38 мкг/мл. Максимал концентрацияга эришиш вақти (Tcmax) – м/и юборилганидан сўнг тахминан 1,5 соат. Плазма оқсиллари билан боғланиши – 4-11%.\nҲужайрадан ташқари суюқликларда (абсцессларнинг ичидагиси, плевра бўшлиғидаги суюқлик, асцит, перикардиал, синовиал, лимфатик ва перитонеал суюқлик) яхши тақсимланади. Юқори концентрацияларда сийдикда аниқланади; паст концентрацияларда – сафро, кўкрак сути, кўз суюқлиги, бронхиал секрети, балғам ва орқа мия суюқлигида (ОМС) да аниқланади. Организмнинг барча тўқималарига яхши ўтади, у ерда ҳужайра ичида тўпланади; қон билан яхши таъминланган аъзоларда: ўпкалар, жигар, миокард, талоқ ва айниқса буйракларда юқори концентрацияларда аниқланади, у ерда пўстлоқ моддасида тўпланади, камроқ концентрацияларда – мушаклар, ёғ тўқимаси ва суякларда аниқланади.\nКатталарга ўртача терапевтик дозаларда (нормада) буюрилганида амикацин гематоэнцефалик тўсиқ (ГЭТ) орқали ўтмайди, бош мия пардалари яллиғланганида ўтказувчанлиги бироз ошади. Янги туғилган чақалоқларнинг ОМС даги концентрацияси катталарга қараганда юқорироқ бўлади; йўлдош тўсиғи орқали ўтади – ҳомиланинг қонида ва амниотик суюқликда аниқланади. Катталарда тақсимланиш ҳажми – 0,26 л/кг, болаларда – 0,2-0,4 л/кг, янги туғилган чақалоқларда – 1 ҳафталикдан кичик ва тана вазни 1500 г дан кам бўлганда – 0,68 л/кг гача, 1 ҳафталикдан кичик ва тана вазни 1500 г дан ортиқ бўлганда – 0,58 л/кг гача, муковисцидози бўлган беморларда – 0,3-0,39 л/кг. В/и ёки м/и юборилганида ўртача терапевтик концентрацияси 10-12 соат давомида сақланади.\nМетаболизмга учрамайди. Ярим чиқарилиш даври (Т1/2) катталарда – 2-4 соат, янги туғилган чақалоқларда – 5-8 соат, каттароқ ёшли болаларда – 2,5-4 соат. Т1/2 ни якуний катталиги – 100 соатдан ортиқ (ҳужайра ичидаги заҳиралардан ажралиб чиқиши).\nБуйраклар орқали калава фильтрацияси йўли билан (65-94%) асосан ўзгармаган ҳолда чиқарилади. Буйрак клиренси – 79-100 мл/мин.\nКатталарда буйраклар фаолияти бузилганида Т1/2 бузилиш даражасига қараб – 100 соатгача, муковисцидози бўлган беморларда – 1-2 соатгача тебранади, куйган ва гипертермияси бўлган беморларда Т1/2 клиренси юқорилиги туфайли, ўртача кўрсаткичларга қараганда қисқароқ бўлиши мумкин.\nГрамманфий микроорганизмлар (гентамицин, сизомицин ва канамицинга чидамли) ёки граммусбат ва грамманфий микроорганизмларни ассоциацияси чиқарган инфекцион-яллиғланиш касалликлари: нафас йўлларининг инфекциялари (бронхит, пневмония, плевра эмпиемаси, ўпка абсцесси), сепсис, септик эндокардит, марказий нерв тизимининг (МНТ) инфекциялари (шу жумладан менингит), қорин бўшлиғининг инфекциялари (шу жумладан, перитонит), сийдик жинсий йўлларининг инфекциялари (пиелонефрит, цистит, уретрит), тери ва юмшоқ тўқималарнинг йирингли инфекциялари (шу жумладан, инфекцияланган куйишлар, инфекцияланган яралар ва турли генезли ётоқ яралар), ўт-сафро йўллари, суяклар ва бўғимларнинг инфекциялари (шу жумладан остеомиелит), жароҳат инфекциялари, операциядан кейинги инфекцияларда қўлланади.\nМ/и, в/и (оқим билан, 2 минут давомида ёки томчилаб), катталар ва 6 ёшдан ошган болаларга – 5 мг/кг дан ҳар 8 соатда ёки 7,5 мг/кг дан ҳар 12 соатда; сийдик йўлларининг (асоратланмаган) бактериал инфекцияларида – 250 мг дан ҳар 12 соатда; гемодиализ сеансини ўтказгандан сўнг қўшимча доза – 3-5 мг/кг буюрилиши мумкин.\nКатталар учун максимал доза – суткада 15 мг/кг, аммо суткада 1,5 г дан кўп эмас 10 кун давомида юборилади.\nДаволаш давомийлиги в/и юборилганида – 3-7 кун, м/и юборилганида – 7-10 кун.\nЧала туғилган чақалоқларга бошланғич доза – 10 мг/кг, сўнгра 7,5 мг/кг дан ҳар 18-24 соатда; янги туғилган чақалоқларга ва 6 ёшгача бўлган болаларга бошланғич доза – 10 мг/кг, сўнгра 7,5 мг/кг дан ҳар 12 соатда 7-10 кун давомида юборилади.\nКуйган беморларда Т1/2 қисқароқ (1-1,5 соат) бўлганлиги сабабли, бу беморларга ҳар 4-6 соатда 5-7,5 мг/кг доза талаб қилиниши мумкин.\nМ/и юбориш учун 250 мг ёки 500 мг флаконнинг ичидагисига 2-3 мл инъекция учун сув қўшиб тайёрланган эритма ишлатилади.\nАмикацин вена ичига 30-60 минут давомида томчилаб, зарурати бўлганида – оқим билан юборилади.\nВ/и (оқим билан) юбориш учун 250 мг ёки 500 мг флаконнинг ичидагисига 2-3 мл инъекция учун сув ёки 0,9% натрий хлоридининг эритмаси ёки 5% декстроза эритмаси қўшиб тайёрланган эритма ишлатилади.\nВ/и (томчилаб) юбориш учун флаконнинг ичидагиси 200 мл 5% декстроза эритмаси ёки 0,9% натрий хлориди эритмасида эритилади.\nВ/и юбориш учун эритмадаги амикациннинг концентрацияси 5 мг/мл дан ошмаслиги керак.\nБуйракларнинг ажратиб чиқариш фаолиятини бузилиши бўлганида дозасини камайтириш ёки юборишлар оралиғини узайтириш лозим.\nЮборишлар оралиғи узайтирилган ҳолда (агар креатинин клиренсининг даражаси номаълум, пациентнинг ҳолати турғун бўлса) препаратни қабул қилишлар орасидаги интервал қуйидагича аниқланади:\nИнтервал (соатлар) = қон зардобидаги креатининни концентрацияси × 9.\nАгар зардобдаги креатининнинг концентрацияси 2 мг/100 мл бўлса, у ҳолда тавсия қилинган бир марталик дозани (7,5 мг/кг) ҳар 18 соатда юбориш керак.\nИнтервал узайтирилганида бир марталик доза ўзгармайди.\nДозалаш тартиби ўзгармаганда бир марталик доза камайган ҳолда\nБуйрак етишмовчилиги бўлган беморлар учун биринчи доза 7,5 мг/кг ни ташкил қилади.\nНавбатдаги дозаларни ҳисоблаш учун беморларнинг креатинин клиренсини (мл/мин) нормадаги креатинин клиренсга бўлинади, сўнгра чиққан рақам биринчи дозанинг катталигига (мг) кўпайтирилади, яъни:\nҲар 12 соатда беморда аниқланган креатинин\nюбориладиган = __клиренси (мл/мин)___________ × биринчи доза (мг)\nнавбатдаги доза (мг) нормадаги креатинин\nОвқат ҳазм қилиш тизими томонидан: кўнгил айниши, қусиш, жигар фаолиятини бузилиши (“жигар” трансаминазалари фаоллигини ошиши, гипербилирубинемия);\nҚон яратиш аъзолари томонидан: анемия, лейкопения, гранулоцитопения, тромбоцитопения;\nНерв тизими томонидан: бош оғриғи, уйқучанлик, нейротоксик таъсири (мушакларни тортилиши, увишиш ҳисси, санчилиш, тутқаноқ ҳуружлари), нерв-мушак ўтказувчанлигини бузилиши (нафасни тўхташи);\nСезги аъзолари томонидан: ототоксиклик (эшитишни пасайиши, вестибуляр ва лабиринт бузилишлар, қайтмас карлик), вестибуляр аппаратга токсик таъсири (ҳаракатлар дискоординацияси, бош айланиши, кўнгил айниши, қусиш);\nСийдик чиқариш тизими томонидан: нефротоксиклик – буйрак фаолиятини бузилиши (олигурия, протеинурия, микрогематурия);\nАллергик реакциялар: тери тошмаси, қичишиш, терини қизариши, иситма, Квинке шиши;\nМаҳаллий: инъекция қилинган жойда оғриқ, дерматит, флебит ва перифлебит (вена ичига юборилганида).\nЎта юқори сезувчанлик (шу жумладан, анамнездаги бошқа аминогликозидларга), эшитиш нервининг неврити, азотемияли ва уремияли оғир сурункали буйрак етишмовчилиги, ҳомиладорликда қўллаш мумкин эмас.\nЭҳтиёткорлик билан – миастения, паркинсонизм, ботулизм (аминогликозидлар нерв-мушак ўтказувчанлигини бузилишини чақириши мумкин, бу скелет мушакларини янада кучсизланишига олиб келади), дегидратация, буйрак етишмовчилиги, янги туғилган чақалоқлик даври, чала туғилган чақалоқлар, кексалик ёши, лактация даври.\nПенициллинлар, гепарин, цефалоспоринлар, капреомицин, амфотерицин В, гидрохлортиазид, эритромицин, нитрофурантоин, В гуруҳи витаминлари ва С витамини, калий хлорид билан фармацевтик жиҳатдан номутаносиб.\nКарбеницилин, бензилпенициллин, цефалоспоринлар билан ўзаро таъсирлашганида синергизм намоён қилади (оғир сурункали буйрак етишмовчилиги бўлган беморларда бета-лактам антибиотиклар билан бирга қўлланганида аминогликозидларнинг самарадорлиги пасайиши мумкин).\nНалидикс кислотаси, полимиксин В, цисплатин ва ванкомицин ото- ва нефротоксиклик ривожланиши хавфини оширадилар.\nДиуретиклар (айниқса, фуросемид), цефалоспоринлар, пенициллинлар, сульфаниламидлар ва ностероид яллиғланишга қарши препаратлар нефронларнинг найчаларида фаол секреция учун рақобатлашиб, аминогликозидларнинг элиминациясини блоклайдилар, қон зардобида уларнинг концентрацияларини ошириб, нефро- ва нейротоксикликни кучайтирадилар.\nКураресимон препаратларнинг миорелаксацияловчи таъсирини кучайтиради. Метоксифлуран, парентерал юбориш учун полимиксинлар, капреомицин ва нерв-мушак ўтказувчанлигини блокловчи бошқа дори воситалар (галогенланган карбонводородлар ингаляцион анестезияда қўўлаш учун препаратлар сифатида, опиоид анальгетиклар), цитрат консервантли қоннинг катта миқдорини вена ичига қуйиш нафасни тўхтаб қолиш хавфини оширадилар.\nИндометацинни парентерал юбориш аминогликозидларнинг токсик таъсирини ривожланиши хавфини оширади (ярим чиқарилиш даврини ошиши ва клиренсини пасайиши).\nАнтимиастеник дори воситаларнинг самарасини пасайтиради.\nҚўллашдан олдин 30 мкг амикацин сақловчи дисклар ёрдамида ажратиб олинган қўзғатувчиларнинг сезувчанлиги аниқланади. Микроорганизмлар ўсмаган майдоннинг диаметри 17 мм ва ундан ортиқ бўлганида микроорганизм сезувчан, 15 мм дан 16 мм гача – ўртача сезувчан, 14 мм дан кам – чидамли ҳисобланади.\nПлазмада амикациннинг концентрацияси 25 мкг/мл дан ошмаслиги керак (15-25 мкг/мл концентрация терапевтик ҳисобланади).\nДаволаш даврида ҳафтада камида 1 марта буйраклар фаолияти, эшитиш нерви ва вестибуляр аппаратни назорат қилиш керак.\nНефротоксикликни ривожланиш эҳтимоли буйраклар фаолияти бузилган, шунингдек катта дозаларда ёки узоқ вақт давомида буюрилганида юқорироқ бўлади (беморларнинг бу тоифасида буйраклар фаолиятини ҳар куни назорат қилиш талаб қилиниши мумкин).\nАудиометрик синамалар қониқарсиз бўлганида препаратнинг дозаси пасайтирилади ёки даволаш тўхтатилади.\nСийдик чиқариш йўлларининг инфекцион-яллиғланиш касалликлари бўлган пациентларга катта миқдорда суюқлик истеъмол қилиш тавсия этилади.\nКлиник динамика ижобий бўлмаганида чидамли микроорганизмларни ривожланиши мумкинлигини ёдда тутиш керак. Бундай ҳолларда даволашни бекор қилиш ва тегишли даволашни бошлаш керак.\nҲаётий кўрсатмаларга қараб препаратни эмизикли аёлларда қўллаш мумкин (аминогликозидлар катта бўлмаган миқдорларда кўкрак сутига ўтадилар, бироқ улар меъда-ичак йўлларидан секин сўриладилар ва улар билан боғлиқ бўлган асоратлар қайд этилмаган).\nСимптомлари: токсик реакциялар (эшитишни йўқолиши, атаксия, бош айланиши, сийишни бузилиши, чанқоқлик, иштаҳани пасайиши, кўнгил айниши, қусиш, қулоқларни шанғиллаши ёки битиб қолиши ҳисси, нафасни бузилиши).\nДаволаш: нерв-мушак ўтказувчанлигини блокадаси ва унинг оқибатларини бартараф қилиш учун – гемодиализ ёки перитонеал диализ; антихолинэстераз воситалар, кальций (Са2+) тузлари, ўпкаларни сунъий вентиляцияси, бошқа симптоматик ва тутиб турувчи даволаш.\nВена ичига ва мушак ичига юбориш учун эритма тайёрлаш учун кукун 500 мг.\n500 мг амикацин 10 мл сиғимли флаконларда.\n50 флакон 5 дона рус ва ўзбек (давлат) тилларидаги қўллаш бўйича йўриқномаси билан бирга стационарларга етказиб бериш учун картон қутига жойланган.\nОлдингисиМиакальцик назал спрей19.04.2018


1. Ризқдаги баракотни кўпайтиринг.\nҲар бир мусулмон ризқини ҳалолдан таъминлаши лозим. Бу эса Ислом арконлари ва қадриятларига зид бўлмаган йўллар билан касб қилишни тақозо этади. Эътиқодимизга кўра бойликнинг қанчалиги эмас, қайси йўл билан топилгани муҳимдир. Ҳалолдан ризқ талаб этиб, ҳаромдан қочиб, Аллоҳга бергани учун шукр келтириб, меҳнатини чин дилдан адо қилган инсон, албатта, Парвардигорнинг инояти билан барака топади. Бу эса ўз навбатида топилган маблағнинг фойдаси янада ортишини таъминлайди. Инсон баракадан маҳрум бўлса, топаётган пуллари қанча кўп бўлмасин, бемақсад кетаверади.\n2. Сарф-харажатларни ҳисобга олиб боринг.\n«У (ишкомларга) кўтариладиган ва кўтарилмайдиган боғларни, хурмо ва экинларни, емагини хилма-хил қилиб, зайтун ва анорларни бир-бирига ўхшатиб ва ўхшатмай пайдо қилган Зотдир. Мевалаган пайтида унинг мевасидан енглар ва йиғим-терим кунида ҳаққини беринглар. Ва исроф қилманглар. Албатта, У исроф қилгувчиларни севмас» (Анъом сураси, 141-оят), дейилган.\nЕтарли маблағ билан ризқингизни кўпайтирган бўлса, уни ҳисобли сарфлаш масъулиятини ҳис этиб яшашингиз керак. Исрофидан сақланинг! Чунки исроф Аллоҳ берган неъматларга ношукрчиликдир. Аммо масаланинг иккинчи тарафи ҳам борки, исрофдан сақланаман, деб жуда хасислик ва бахиллик ҳам қилманг.\n3. Садақа қилинг.\nЭҳсон-садақа ҳам мусулмон зиммасидаги яна бир масъулиятдир. Йўқсилларга ёрдам, ҳамдардлик ва раҳм қилиш садақа билан бўлади.\nРасулуллоҳ соллаллоҳу алайҳи васалламдан «Қандай амал Аллоҳ учун энг маҳбубдир?» деб сўралди. «Агар оз бўлса ҳам, давомлиси», дедилар (Икки Шайх ва Имом Термизий ривоятлари).\nСадақа ҳам ризққа баракот келтирувчи амаллардандир. Ҳатто ўз эътиёжларимиз учун ишлаб топганларимиз ҳам аслида Аллоҳ таолонинг инъомидир. Шунинг учун пул топишдаги мақсадимиз Ўзининг ризоси бўлиши керак.\n«Аллоҳга яхши қарз берадиган ким бор?! Бас, токи унга берганини кўп марта кўпайтириб берса. Ва ҳолбуки, Аллоҳ (ризқни) тор қилур ва кенг қилур. Ва Унгагина қайтасизлар» (Бақара сураси, 245-оят), деб марҳамат қилган.\n4. Аллоҳга таваккул қилинг.\nЎз эҳтиёжларимизни қондириш учун бор ғайрат ва кучимизни сафарбар қилишимиз, қолганига эса Аллоҳга таваккал этишимиз керак. Пайғамбаримиз соллаллоҳу алайҳи васалламдан «Туянинг қочиб кетмаслиги учун боғлаймизми ёки Аллоҳга таваккал қилайликми?» деб сўралганида у зот алайҳиссалом аввал боғлаб, кейин таваккал қилинишини айтганлар (Имом Термизий).


by · Published 16.07.2018 · Updated 16.07.2018\nЖавлонбек Ҳамдамов 1997 йилда Гулистон шаҳрида таваллуд топган. Бошланғич таълимни хорижий тилларга ихтисослаштирилган мактаб–интернатида олиб, сўнгра Гулистон давлат университети қошидаги 1-академик лицейда ўқишни давом эттирган. Билимга чанқоқ, интилувчан Жавлонбек ҳозирда Тошкент педиатрия тиббиёт инситутининг 3-босқич талабаси. Шунингдек, у ёшлигидан спортнинг каратэ тури билан шуғулланиб келади. Бу борада эришган ютуқлари эвазига истеъдодли спортчимиз шу йили Юртбошимиз Ш.Мирзиёев ташаббуси билан жорий қилинган “Мард ўғлон” Давлат мукофотига биринчилардан бўлиб сазовор бўлди.\nТиббиёт ва спорт\nЁшлигимдан тиббиёт соҳасига қизиқиб келганман. Тиббиётнинг сир-асрорлари мени доим ўзига тортади. Мактабда ўқиб юрган чоғимдан қизиқишимни рўёбга чиқариш мақсадида биология фанидан билим олишимга катта эътибор қаратганман. Биология фанидан “Билимлар беллашуви”да 1-ўринни эгалладим ва шундан сўнг кетма-кет 2013-2015 йилларда коллеж ва лицей ўқувчилари ўртасида ўтказилган фан олимпиадасида ғолибликни кўлга киритдим. Ушбу муваффақиятларим мени тиббиёт соҳасига қўйган ишончли қадамим бўлди, десам, адашмаган бўламан.\nСпорт ҳам ҳаётимнинг ажралмас бир бўлагига айланган. Бу соҳага кириб келишим ҳақида айтадиган бўлсам, 6 ёшлигимда телевидение орқали намо-йиш қилинган спортчилар ҳақидаги бир кўрсатувдан кейин менда қизиқиш бошланган. Ота-онамга бу ҳақида айтиб, “Қувонч” мактабида фаолият юритадиган каратэ тўгарагига борганман. Менда ўша ондан чемпион бўлиш орзуси туғилган. Шукурлар бўлсинки, ҳозирда ёшликдаги орзуларим рўёбга чиқмоқда.\nБўш вақтларимда китоб ўқишни яхши кўраман. Бугун бу эътиборга, ҳурматга, билимга эга бўлишимда китобнинг ўрни беқиёс деб ўйлайман. Бадиий китоблар билан бирга кўпроқ психологик китоблар мутолаа қилишни ёқтираман. Улардан ўзимга кўплаб билим ва тушунча оламан. Айниқса, Эрик Леннард, Даниел Големан, Эдвар де Боно, Дейл Карнеги асарларини мунтазам ўқийман. Ўзбек адабиётининг нозик қирралари ҳам мени ўзига тортади. Ўзбек ҳикоячилигининг отаси ҳисобланадиган Абдулла Қаҳҳорнинг ҳикоялари ёқади. Мутолаа инсон тафаккурини, дунёқарашини кенгайтиради, дейдилар. Дарҳақиқат, билим олишга, илм ўрганишга бўлган интилишим натижасида инглиз ва рус тилларида мақолалар ёзаман. Ҳозиргача тиббиётга оид, 2017 йил 15 апрелда Москва шаҳрида бўлиб ўтган “Научные исследования: ключевые проблемы III тысячилетия” номли анжуманда иштирок этдим ва “Реколатинских заимствований и их становление в медицинской терминологии” сарлавҳали илмий мақолам чоп этилди. Австриянинг Вена шаҳрида витаминларнинг организмдаги аҳамияти тўғрисида инглиз тилидаги мақолам чиқди.\nИдеал инсонлардан оладиган куч\nҲаётда ҳар бир инсонниг идеали, барча хислатлари билан одамни ўзига тортадиган шахси бўлади. Ҳаётда шундай икки кишим бор. Улар мен учун бир бутунлик, комилликни менга кўрсатган ягона инсонлардир. Дадам тадбиркор, Онам биология фанлари доктори, мен улар билан жуда фахрланаман. Улар кўрсатган тўғри йўл бугун катта-катта орзуларимга қанот бўлмоқда.\nМашғулотларда Рустам Ҳамроев, Акмал Бобомуродов, Дмитрий Пак, Бахтиёр Исмоилов каби устозларимдан олган сабоқларим мени спорт оламига олиб кирди. Илк бор 7 ёшимда Гулистон шаҳар очиқ чемпионатида иштирок этганман. Унда мағлуб бўлганман, аммо ушбу мусобақа менга катта куч берган. Тинимсиз меҳнатим натижасида шу кунгача кўплаб ютуқларга эришдим. Жумладан, 2009 йил Ўзбекистон очиқ чемпионатида 1-ўринни, 2011 йил Ўзбекистон кубогида фахрли ўринни олдим. 2012 йил Халқаро Taekwon-Do (ITF) федерацияси президенти Chang Ungнинг Уз-1-761 рақамли халқаро тоифадаги 1-дан қора белбоғ соҳиби бўлдим. Шунингдек, Сочи шаҳрида бўлиб ўтган ёшлар ва ўсмирлар ўртасидаги халқаро турнирда 1-ўринни эгалладим. 2016 йилда Осиё биринчилигида ҳамда Белоруссия давлатида бўлиб ўтган жаҳон кубогида 1-ўринларга муносиб деб топилдим. Жасорат туйғуси спорт орқали мени қамраб олган. Спорт туфайли ҳаётимда энг эсда қоларли воқеа туғилган кунимда бўлган. Ўшанда машғулотлар залига кирганимда устозим Рустам Ҳамроев ўзининг биринчи жаҳон чемпионатида олган медалини менга совға қилган эди. Мана шу воқеа бир умр эсимда қоладиган воқеа ва совға бўлган.\nГулчирой ИСОҚОВА ёзиб олди.\nby · Published 03.10.2018\nЁШ БОЛАЛАР НАЗОРАТСИЗ ҚОЛМАСИН\nГулДУ ТАЛАБАЛАР ТЕАТРИ — ҒОЛИБ\nby · Published 24.04.2019


Россия мотам тутмоқда\n22 январ 2021, Тошкент вақти: 15:49\nКримск кўчаларидан бири, 2012 йилнинг 8 июли.\nКраснодар ўлкасидаги тошқин оқибатида 170 нафардан зиёд киши ва Украинадаги автоҳалокатда эса 14 нафар рус зиёратчиси ҳалок бўлгани муносабати билан 9 июл Россияда “мотам куни” дея эълон қилинган.\nБугун Россиянинг барча ҳудудларида ҳамда чет элдаги ваколатхоналарда давлат байроғи мотам муносабати билан бироз тушириб қўйилган.\nТошқин Кримскни қарийб бутунлай ювиб кетди\nКубандаги тошқин қурбонларнинг кўпи Кримск тумани фуқаролари эди. 50 минг чоғли аҳоли яшайдиган Кримск шаҳрининг ярми сув остида қолгани айтилмоқда. Маҳаллий аҳоли фикрича, шаҳар устига ёпирилган 7 метрли тўлқин тоғдаги сув омборларидан сув очиб юборилгани натижаси бўлиши мумкин. Бироқ Краснодар ўлкаси губернаторининг матбуот котиби Анна Минкова “Эхо Москви” радиосига берган интервюсида бу мулоҳазани рад этиб, уни “бўлмағур гап” ва “миш-миш” деб атади.\nАйни пайтда Россия фавқулодда вазиятлар вазирлигининг Краснодар ўлкаси бўйича бош бошқармаси матбуот хизмати ходимаси Дарья Сорока кутилаётган табиий офат тўғрисида маҳаллий расмийлар огоҳлантирилганини қайд этади.\n8 июл куни Кубандаги табиий офатни ўрганаётган Тергов қўмитаси дастлабки баёнотларни берди.\n- Сел чоғида Небержаевск сув омборидан автоматик равишда сув ташлаш амалга оширилган, бироқ тошқинга айнан шу ҳодиса сабаб бўлди, дея таъкидлашга ҳали эрта, - дея иқтибос келтиради Россиянинг “Новости”ахборот агентлиги Россия Тергов қўмитаси Краснодар ўлкаси бўйича тергов бошқармаси бошлиғининг катта ёрдамчиси Иван Сенгеров сўзларидан.\nСенгеров сув омборидан сув кичик порциялар билан ташлангани, тўғонга эса ҳеч қандай шикаст етмаганини ҳам қайд этди.\nТергов қўмитасининг яна бир вакили Владимир Маркин Кримскдаги барча уйларга шикаст етганини, экинлар пайҳон бўлиб, уй ҳайвонлари нобуд бўлганини айтди.\nКеча тушдан шаҳарда кейин сув чекина бошлаган. Озодлик радиоси рус хизмати мухбирига кўра, Кримск кўчаларида Анапа, Новороссийск ва Краснодар шаҳарларидан келган кўплаб кўнгиллиларни учратиш мумкин. Улар жабрланганларга озиқ-овқат, сув етказиб бермоқдалар, кўча ва уйларни ахлатдан тозалашга ёрдам беришга тайёр эканини билдирмоқдалар.\nМаҳаллий расмийлар ҳозирча аҳолини ичбуруғ ва гепатитга қарши эмлаш ишинигина йўлга қўя олганлар. Шаҳарда ҳалигача электр йўқ, шунинг учун ҳам аҳоли ахборот қамалида қолган.\nКримскдаги дастлабки дафн маросимлари 9 июл кунига белгиланган. Қурбон бўлганларнинг кўпчилиги ёрдамга муҳтож қариялар бўлгани айтилмоқда.\nТошқиндан зарар кўрган Геленжик ва Новороссийскда ҳам фавқулодда вазият эълон қилинган. 9 киши ҳалок бўлган Геленжикда тошқиндан 7 минг киши жабрлангани, икки мингга яқин уйга шикаст етгани қайд этилган.\nАйтилишича, айни пайтда тошқин юз берган ҳудудларга 1500 га яқин қутқарувчилар жалб қилинган.\nЖабрланганларга товон пули берилади\nБу орада Россия фавқулодда вазиятлар вазири Владимир Пучков Краснодар ўлкасида вазият барқарорлашганини билдирди. У тошқиндан жабр кўрганларга товон пули тўланишини ҳам маълум қилди.\n- Энг зарур буюмларидан бутунлай айрилиб қолган ҳар бир оилага 100 минг рублдан (3000 АҚШ долларидан кўпроқ – таҳр.), буюмларини қисман йўқотган оилаларга эса 50 минг рублдан берилади, - деди Владимир Пучков.\nАввалроқ Краснодар ўлкаси губернатори Александр Ткачев тошқинда ҳалок бўлганларнинг оилаларига товон пули тўланиши ҳақида билдирганди. Маълумотларга кўра, бундай оилаларга 2 миллион рублдан (60 минг АҚШ долларидан кўпроқ) тарқатилади.


Андижонда теннис бўйича “Фьючерс” турнири бошланди\n06:11 / 02.06.2015\nАндижонда теннис бўйича учинчи тоифасига мансуб бўлган “Фьючерс” турнири бошланди. Мукофот жамғармаси 15 минг АҚШ долларини ташкил этувчи мусобақада асосан ўзбекистонлик теннисчилари иштирок этишяпти.\n1 июнь куни биринчи давранинг аксар баҳслари ўтказилди. Асосий тўрда иштирок этувчи 19 нафар теннисчимиздан ҳозиргача беш нафари иккинчи даврага йўл олди. Қолганлари эса мағлубият аламини тотиб кўришди.\nМусобақада 5-рақам остида таснифланган Темур Исмоилов яна бир ҳамюртимиз Шохруҳ Абдумаликовни 6:0, 6:2 ҳисобида таслим этди. Шунингдек, иккинчи босқичга Павел Цой, Сунатилла Қуттибоев, Григорий Рейтман ва Санжар Файзиев йўл олишди.


05 июл 2022, Тошкент вақти: 20:37\nСуриядан қайтган аёллар ва болалар, Тошкент, 30 май, 2019 йил.\n“Меҳр-3” амалиёти доирасида Суриядан 25 нафар аёл ва 73 нафар бола Ўзбекистонга қайтарилди. Бу ҳақда Uzreport, “Дунё”, Podrobno.uz, “Газета уз” ва бошқа нашрлар 8 декабрь куни хабар берди.\n“Бу инсонлар эндиликда барча қулайликларга эга бўлган соғломлаштириш муассасаларига жойлаштирилиб, иссиқ овқат ва кийим кечак билан таъминланади. Мутахассислар томонидан тиббий ва психологик ёрдамлар кўрсатилади”,-дейилади маҳаллий нашрлар хабарида.\nМаҳаллий матбуот мазкур маълумот кимдан ёки қайси расмий ташкилотдан олингани ҳақида хабар бермаган.\nАйни пайтда президент матбуот хизмати, Ташқи ишлар вазирлиги, расмий ЎзА ва “Дунё” ахборот агентликлари ҳозирча бу ҳақда бирорта билдирув ёки хабар эълон қилмади.\nЎзбекистонлик 156 аёл ва бола 2019 йилнинг 30 майида "Меҳр" инсонпарварлик амалиёти доирасида махсус авиарейс билан Тошкентга олиб келинганди. Олиб келганларнинг 48 нафари аёл, 106 нафари болалардир.\n2019 йилнинг октябрида “Меҳр-2” амалиёти доирасида Ўзбекистонга Суриядан ота-онасиз қолган 39 ўғил бола ва 25 қиз бола қайтарилганди.


2020 йилда прокурорлар ташаббуси билан турли жиноятларни содир этганликда гумон қилинган 57 киши оқланган. Бу ҳақда Ўзбекистон бош прокурори Ниғматилла Йўлдошев Сенат ялпи мажлисидаги ҳисоботида маълум қилди.\n«Фаолиятимизнинг яна бир муҳим йўналиши бу прокурорларимизнинг судлардаги иштироки билан боғлиқ. 2020 йилда 119 мингта ишлар кўрилишида прокурор иштироки таъминланди, судларнинг 3 мингдан ортиқ ноқонуний қарорлари прокурорлар протестлари асосида қонунларга мослаштирилди.\nБу жами ўзгартирилган ва бекор қилинган суд қарорларининг 31 фоизини ташкил этади. Прокурорлар ташаббуси билан 57 нафар шахсга оқлов ҳукмлари чиқарилди», дея Ниғматилла Йўлдошевнинг сўзларини келтирмоқда Kun.uz мухбири.\nАввалроқ, Олий суд Жамоатчилик ва оммавий ахборот воситалари билан ҳамкорлик бошқармаси 2020 йилда судланган шахсларнинг 781 нафари оқлангани ва реабилитация қилинганини маълум қилганди.\n2020 йил 27 июль куни бўлиб ўтган брифингда Олий суд раисининг ўша пайтдаги ўринбосари Холмўмин Ёдгоров охирги 3 йилда 2273 шахс оқлангани, илгари оқлов деган тушунча бўлмаганини таъкидлаганди.\n2021 йил 16 март куни Олий суд томонидан ўтказилган матбуот анжуманида 4 йилда 2 минг 770 нафар фуқарога нисбатан оқлов ҳукми чиқарилгани, шунингдек, 3 минг 434 нафар шахс суд залидан озод қилиниб, 5 минг 958 нафар фуқарога нисбатан асоссиз қўйилган моддалар айбловлардан чиқарилган ёки ўзгартирилгани айтилганди.\nБош прокурор ўтган йили Шаҳрисабзда ўзига қўшиб турмуш ўртоғи ва 3 нафар фарзандини ваҳшийларча ёқиб юборган эркак воқеасига тўхталди\nМустафоевдан Йўлдошевгача. Ўзбекистоннинг олти бош прокурори ҳақида